KOMISSION TÄYTÄNTÖÖNPANOASETUS (EU) 2021/1812,

annettu 14 päivänä lokakuuta 2021,

väliaikaisen polkumyyntitullin käyttöönotosta Kiinan kansantasavallasta peräisin olevien tiettyjen grafiittielektrodijärjestelmien tuonnissa

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036, (1) jäljempänä ’perusasetus’, ja erityisesti sen 7 artiklan,

on kuullut jäsenvaltioita,

sekä katsoo seuraavaa:

1. MENETTELY

1.1 Vireillepano

(1) Euroopan komissio, jäljempänä ’komissio’, pani 17 päivänä helmikuuta 2021 vireille Kiinan kansantasavallasta, jäljempänä ’Kiina’ tai ’asianomainen maa’, peräisin olevien tiettyjen grafiittielektrodijärjestelmien tuontia koskevan polkumyynnin vastaisen tutkimuksen perusasetuksen 5 artiklan nojalla. Se julkaisi Euroopan unionin virallisessa lehdessä menettelyn vireillepanoa koskevan ilmoituksen (2), jäljempänä ’vireillepanoilmoitus’.

(2) Komissio pani tutkimuksen vireille sen jälkeen, kun Graphite Cova GmbH, Showa Denko Carbon Holding GmbH ja Tokai ErftCarbon GmbH, jäljempänä ’valituksen tekijät’, olivat tehneet valituksen 4 päivänä tammikuuta 2021. Valituksen teki tiettyjä grafiittielektrodijärjestelmiä valmistava unionin tuotannonala perusasetuksen 5 artiklan 4 kohdan mukaisesti. Valitus sisälsi riittävästi näyttöä polkumyynnistä ja siitä aiheutuneesta merkittävästä vahingosta tutkimuksen vireillepanoa varten.

1.2 Kirjaaminen

(3) Perusasetuksen 14 artiklan 5 a kohdan mukaisesti komissio kirjaa polkumyyntitutkimuksen kohteena olevan tuonnin ennakkoilmoituskaudella, paitsi jos sillä on 5 artiklassa tarkoitettu riittävä näyttö siitä, että 10 artiklan 4 kohdan c tai d alakohdan vaatimukset eivät täyty.

(4) Yksi näistä perusasetuksen 10 artiklan 4 kohdan d alakohdassa mainituista edellytyksistä on se, että tuonti on uudelleen huomattavasti kasvanut siitä tuonnin tasosta, josta tutkimusajanjakson aikana aiheutui vahinkoa. Kiinasta peräisin olevien tiettyjen grafiittielektrodijärjestelmien tuonti väheni 59,1 prosenttia vireillepanoa seuraavien neljän kuukauden aikana (1 päivänä maaliskuuta ja 30 päivän kesäkuuta 2021 välinen aika) verrattuna tutkimusajanjaksoon (1 päivän tammikuuta ja 31 päivän joulukuuta 2020 välinen aika). Vireillepanon jälkeisiä tietoja verrattiin Kiinasta kuukausittain keskimäärin tulleeseen tuontiin tutkimusajanjakson aikana. Tiedot saatiin Comext-tietokannasta (Eurostat) ja Surveillance-tietokannasta. Jotta saataisiin selville, mitkä tuotteet eivät kuulu tuotteen määritelmään, tehtiin oikaisu (ks. 187 kappale).

(5) Komissio ei velvoittanut kirjaamaan tarkasteltavana olevan tuotteen tuontia perusasetuksen 14 artiklan 5 a kohdan mukaisesti, koska perusasetuksen 10 artiklan 4 kohdan d alakohdan mukainen edellytys ei täyttynyt eli tuonti ei kasvanut huomattavasti.

1.3 Asianomaiset osapuolet

(6) Vireillepanoilmoituksessa komissio pyysi asianomaisia osapuolia ottamaan siihen yhteyttä tutkimukseen osallistumista varten. Lisäksi komissio ilmoitti nimenomaisesti tutkimuksen vireillepanosta valituksen tekijöille, muille tiedossa oleville unionin tuottajille, tiedossa oleville vientiä harjoittaville tuottajille, Kiinan kansantasavallan viranomaisille, tiedossa oleville tuojille, tavarantoimittajille ja käyttäjille, kauppiaille sekä järjestöille, joita tutkimuksen vireillepanon tiedettiin koskevan, ja kehotti niitä osallistumaan tutkimukseen.

1.4 Vireillepanoa koskevat huomautukset

(7) Asianomaisilla osapuolilla oli mahdollisuus esittää huomautuksia tutkimuksen vireillepanosta ja pyytää kuulemista komission ja/tai kauppaan liittyvissä menettelyissä kuulemisesta vastaavan neuvonantajan kanssa.

(8) Kiinan koneiden ja elektroniikan tuonti- ja vientikauppakamari, jäljempänä ’CCCME’, Eurofer, Misano, Sangraf, Trasteel ja valituksen tekijät pyysivät kuulemista komission yksikköjen kanssa. Ne esittivät pyynnöt annetuissa määräajoissa ja niille annettiin mahdollisuus tulla kuulluiksi.

(9) Useat asianomaiset osapuolet esittivät huomautuksia vireillepanosta. Huomautukset koskivat erityisesti tuotteen määritelmää, tuotevalvontakoodia, unionin tuotannonalalle aiheutunutta vahinkoa, syy-yhteyttä ja unionin etua. Unionin etu ei ole merkityksellinen kriteeri arvioitaessa, onko valitus perusteltu perusasetuksen 5 artiklan mukaisen polkumyynnin vastaisen menettelyn vireillepanoa varten. Sen vuoksi näitä huomautuksia ei otettu huomioon menettelyn vireillepanoa koskevien väitteiden yhteydessä. Myöskään huomautuksia, jotka saatiin vireillepanoilmoituksessa huomautusten esittämiselle asetetun määräajan jälkeen, ei otettu huomioon tässä vaiheessa, ja niitä tarkastellaan lopullisessa vaiheessa. Tuotteen määritelmää koskevia väitteitä ja tuotteen tutkimuksen ulkopuolelle jättämistä koskevia pyyntöjä käsitellään tämän asetuksen 2.3 jaksossa.

(10) Mitä tulee vahinkoa ja syy-yhteyttä koskeviin väitteisiin, valituksen tekijät ovat osoittaneet Taric-tietojen perusteella Kiinasta tulevan tuonnin lisääntymisen ja sen hinnan alenemisen. Ne osoittivat, miten merkittävästi tuonnin hinnat alittivat unionin tuotannonalan hinnat. Ne väittivät myös, että Kiinasta tulevan tuonnin alentuneet hinnat pakottivat EU:n tuotannonalan alentamaan hintojaan alle tuotantokustannusten. Tämä johti myynnin ja kannattavuuden vähenemiseen, ja asetti tuotannonalan vahingolliseen tilanteeseen. Tuotannonalaa koskevien lukujen perusteella ne esittivät esimerkeillä, että vuoden 2019 puolivälistä lähtien unionin tuottajien tuotanto, kapasiteetin käyttöaste, myynti sekä hinnat ja voitot alenivat merkittävästi.

(11) Useat asianomaiset osapuolet mainitsivat, että kiinalaiset tuottajat eivät olleet mainittavasti läsnä UHP-luokan elektrodien markkinoilla. Kiina toimii väitetysti pääasiassa HP/SHP-luokan elektrodien markkinoilla, joilla unionin tuotannonalalla ei ole riittävästi tuotantoa. Tämä poisti väitteen mukaan syy-yhteyden. Valituksen tekijät toimittivat kuitenkin riittävästi näyttöä siitä, että Kiinasta tulevaan tuontiin sisältyy yhä enemmän UHP-luokan elektrodeja, mikä vahvistettiin tutkimuksessa. Sen vuoksi tämä väite hylättiin.

1.5 Otanta

(12) Komissio ilmoitti vireillepanoilmoituksessa, että se saattaa soveltaa asianomaisiin osapuoliin perusasetuksen 17 artiklan mukaista otantaa.

1.5.1 Unionin tuottajia koskeva otanta

(13) Komissio ilmoitti vireillepanoilmoituksessa, että se oli valinnut alustavasti otoksen unionin tuottajista. Komissio valitsi otoksen tutkimuksen kohteena olevan tuotteen tuotannon ja unionin myyntimäärän perusteella ottaen huomioon myös unionin tuottajien maantieteellisen sijainnin. Otoksessa oli kolme unionin tuottajaa, jotka sijaitsivat kolmessa eri jäsenvaltiossa. Otokseen valittujen unionin tuottajien osuus samankaltaisen tuotteen arvioidusta kokonaistuotannosta unionissa oli yli 55 prosenttia ja arvioidusta kokonaismyyntimäärästä unionissa yli 65 prosenttia. Komissio kehotti asianomaisia osapuolia esittämään huomautuksia alustavasti valitusta otoksesta. Huomautuksia ei esitetty.

1.5.2 Tuojia koskeva otanta

(14) Päättääkseen otannan tarpeellisuudesta ja valitakseen tarvittaessa otoksen komissio pyysi etuyhteydettömiä tuojia toimittamaan vireillepanoilmoituksessa mainitut tiedot.

(15) Kymmenen tuojaa toimitti pyydetyt tiedot ja suostui osallistumaan otokseen. Komissio valitsi perusasetuksen 17 artiklan 1 kohdan mukaisesti kolmen etuyhteydettömän tuojan otoksen tutkimuksen kohteena olevan tuotteen suurimman myyntimäärän perusteella. Otoksen osuus on 64 prosenttia yhteistyössä toimineiden tuojien ilmoittamasta tutkimuksen kohteena olevan tuotteen kokonaismyyntimäärästä ja 34,7 prosenttia tutkimuksen kohteena olevan tuotteen arvioidusta kokonaistuontimäärästä Kiinasta. Kaikkia tiedossa olevia tuojia, joita asian tiedettiin koskevan, kuultiin otoksen valinnasta perusasetuksen 17 artiklan 2 kohdan mukaisesti. Huomautuksia ei esitetty.

1.5.3 Kiinassa toimivia vientiä harjoittavia tuottajia koskeva otanta

(16) Pystyäkseen päättämään otannan tarpeellisuudesta ja tarvittaessa valitsemaan otoksen komissio pyysi kaikkia Kiinassa toimivia vientiä harjoittavia tuottajia toimittamaan vireillepanoilmoituksessa mainitut tiedot. Lisäksi komissio pyysi Kiinan kansantasavallan Euroopan unionissa olevaa edustustoa ilmoittamaan muista mahdollisista vientiä harjoittavista tuottajista, jotka saattaisivat olla kiinnostuneita osallistumaan tutkimukseen, ja/tai ottamaan yhteyttä niihin.

(17) Kolmekymmentäkuusi asianomaisen maan vientiä harjoittavaa tuottajaa toimitti pyydetyt tiedot ja suostui osallistumaan otokseen. Komissio valitsi perusasetuksen 17 artiklan 1 kohdan mukaisesti kolmen vientiä harjoittavan tuottajan otoksen, joka perustui unioniin suuntautuneen viennin suurimpaan edustavaan määrään, jota voitiin kohtuudella tutkia käytettävissä olevassa ajassa. Valituilla yrityksillä on lisäksi merkittävästi tutkimuksen kohteena olevan tuotteen myyntiä Kiinan kotimarkkinoilla. Otos kattaa 33 prosenttia Kiinasta unioniin suuntautuneen viennin arvioidusta kokonaismäärästä tutkimusajanjaksolla (ks. 24 kappale). Kaikkia tiedossa olleita vientiä harjoittavia tuottajia ja asianomaisen maan viranomaisia kuultiin otoksen valinnasta perusasetuksen 17 artiklan 2 kohdan mukaisesti. Huomautuksia ei saatu.

1.6 Yksilöllinen tarkastelu

(18) Perusasetuksen 17 artiklan 3 kohdan mukaista yksilöllistä tarkastelua pyysi 12 asianomaisen maan vientiä harjoittavaa tuottajaa, mukaan lukien edellä mainitut kolme otokseen valittua vientiä harjoittavaa tuottajaa. Muut kuin otokseen valitut vientiä harjoittavat tuottajat eivät kuitenkaan toimittaneet täytettyä kyselyvastausta määräajassa. Yhtään yksilöllistä tarkastelua koskevaa pyyntöä ei siten voitu tutkia.

1.7 Kyselyvastaukset ja tarkastuskäynnit

(19) Komissio lähetti Kiinan viranomaisille kyselylomakkeen, joka koski perusasetuksen 2 artiklan 6 a kohdan b alakohdassa tarkoitettujen merkittävien vääristymien esiintymistä Kiinassa.

(20) Valituksen tekijät toimittivat valituksessa riittävää näyttöä tarkasteltavana olevan tuotteen raaka-aineisiin liittyvistä vääristymistä Kiinassa. Kuten vireillepanoilmoituksessa todettiin, tutkimus kattaa tällaiset raaka-aineisiin liittyvät vääristymät, jotta voidaan määrittää, sovelletaanko perusasetuksen 7 artiklan 2 a ja 2 b kohdan säännöksiä Kiinaan. Tästä syystä komissio pyysi asiasta lisätietoja Kiinan viranomaisilta.

(21) Komissio lähetti kyselylomakkeet otokseen valituille kolmelle kiinalaiselle vientiä harjoittavalle tuottajalle/tuottajaryhmälle, otokseen valituille kolmelle unionin tuottajalle ja otokseen valituille kolmelle etuyhteydettömälle tuojalle. Samat kyselylomakkeet asetettiin verkossa saataville (3) vireillepanopäivänä.

(22) Komissio sai kyselyvastaukset otokseen valituilta kolmelta unionin tuottajalta, kolmelta etuyhteydettömältä tuojalta, kahdeksalta käyttäjältä ja kolmelta vientiä harjoittavalta tuottajalta. Sangraf Italy vastasi aluksi käyttäjille tarkoitettuun kyselylomakkeeseen. Lopulta Sangraf Italya pidettiin tuottajana ja näin ollen osana unionin tuotannonalaa (ks. 183 ja 184 kappale).

(23) Covid-19-pandemian puhkeamisen ja jäsenvaltioiden ja kolmansien maiden toteuttamien eristystoimenpiteiden vuoksi komissio ei voinut alustavassa vaiheessa tehdä perusasetuksen 16 artiklan mukaisia tarkastuskäyntejä. Sen sijaan komissio ristiintarkisti etätarkastuksena kaikki alustavien päätelmien tekemistä varten tarpeellisina pitämänsä tiedot covid-19-pandemian vaikutuksia polkumyynnin ja tukien vastaisiin tutkimuksiin koskevan ilmoituksen (4) mukaisesti. Komissio suoritti seuraavia yrityksiä/osapuolia koskevan etätarkastuksen: Unionin tuottajat — GrafTech France S.N.C., Ranska — Showa Denko Carbon Spain S.A., Espanja — Tokai Erftcarbon GmbH, Saksa Kiinassa toimivat vientiä harjoittavat tuottajat — Liaoning Dantan Technology Group Co., Ltd — Fangda Carbon New Material Co., Ltd — Nantong Yangzi Carbon Co., Ltd

1.8 Tutkimusajanjakso ja tarkastelujakso

(24) Polkumyyntiä ja vahinkoa koskeva tutkimus kattoi 1 päivän tammikuuta 2020 ja 31 päivän joulukuuta 2020 välisen ajanjakson, jäljempänä ’tutkimusajanjakso’. Vahinkoa koskevaan arvioon vaikuttavien kehityssuuntausten tarkastelu kattoi 1 päivän tammikuuta 2017 ja tutkimusajanjakson päättymisen välisen jakson, jäljempänä ’tarkastelujakso’.

2. TARKASTELTAVANA OLEVA TUOTE JA SAMANKALTAINEN TUOTE

2.1 Tarkasteltavana oleva tuote

(25) Vireillepanovaiheessa tarkasteltavana olevaksi tuotteeksi määriteltiin Kiinasta peräisin olevat sähköuuneissa käytettävät grafiittielektrodit, joiden näennäistiheys on vähintään 1,5 g/cm3 ja vastus enintään 7,0 μΩ.m, ja tällaisten elektrodien jatkoskappaleet, riippumatta siitä, tuodaanko ne yhdessä vai erikseen, ja jotka luokitellaan tällä hetkellä CN-koodeihin ex 8545 11 00 ja ex 8545 90 90 (Taric-koodit 8545110010, 8545110015, 8545909010 ja 8545909015).

(26) Saatuaan pyynnön jatkoskappaleiden jättämisestä tuotteen määritelmän ulkopuolelle (ks. 2.3 jakso) komissio tarkisti tarkasteltavana olevan tuotteen määritelmää ja määritteli tarkasteltavana olevan tuotteen seuraavasti: Kiinasta peräisin olevat sähköuuneissa käytettävät grafiittielektrodit, joiden näennäistiheys on vähintään 1,5 g/cm3 ja vastus enintään 7,0 μΩ.m, riippumatta siitä, onko ne varustettu jatkoskappaleilla, ja jotka luokitellaan tällä hetkellä CN-koodiin ex 8545 11 00 (Taric-koodit 8545110010 ja 8545110015).

(27) Grafiittielektrodit ovat kulutustuotteita, joita käytetään pääasiassa valokaariuunimenetelmällä tapahtuvassa teräksen tuotannossa. Grafiittielektrodit ovat siten olennainen komponentti globaalissa kierrätysteollisuudessa, koska kyseessä on ainoa tuote, joka voi johtaa sähköä ja kestää kuumuutta, joka on tarpeen romuraudan sulattamiseksi. Grafiittielektrodeilla edistetään näin ollen ilmastonmuutoksen hillitsemistä vähentämällä raaka-aineiden käyttöä ja käsittelemättömän jätteen määrää.

2.2 Samankaltainen tuote

(28) Tutkimuksessa kävi ilmi, että seuraavilla tuotteilla on samat fyysiset, kemialliset ja tekniset perusominaisuudet ja peruskäyttötarkoitukset: — tarkasteltavana oleva tuote, — Kiinan kotimarkkinoilla tuotettu ja myyty tuote ja — unionin tuotannonalan unionissa tuottama ja myymä tuote.

(29) Komissio päätti tässä vaiheessa, että kyseiset tuotteet ovat näin ollen perusasetuksen 1 artiklan 4 kohdassa tarkoitettuja samankaltaisia tuotteita.

2.3 Tuotteen määritelmää koskevat väitteet ja tuotteen tutkimuksen ulkopuolelle jättämistä koskevat pyynnöt

(30) Tuotteen määritelmästä esittivät väitteitä yksi unionin tuottaja (Sangraf Italy), yksi käyttäjä (NLMK Verona), yksi etuyhteydetön tuoja (CTPS Srl) sekä CCCME.

(31) Sangraf Italy pyysi jatkoskappaleiden (tai liittimien) jättämistä tutkimuksen soveltamisalan ulkopuolelle, koska niitä ei enää valmisteta unionissa. Sangraf väitti, että se ei voi ostaa niitä kilpailijoiltaan.

(32) On syytä muistaa, että jatkoskappaleet ovat grafiittielektrodijärjestelmien olennainen ja välttämätön osa. Komissio myös huomauttaa, että jatkoskappaleilla on erilaiset ominaisuudet kuin grafiittielektrodien varsilla. Komissio huomauttaa lisäksi, että unionissa ei tuoteta enää jatkoskappaleita ja että niille ei ole erillisiä kilpailumarkkinoita. Jatkoskappaleet myydään loppukäyttäjälle (teräksen tuottajille) joko liitettynä grafiittielektrodiin tai toisinaan varaosina. Jatkoskappaleet ovat kuitenkin erityisiä kullekin grafiittielektrodin varrelle eivätkä grafiittielektrodijärjestelmien toimittajat myy niitä muille tällaisille toimittajille.

(33) Sen vuoksi komissio päätteli, että tarkasteltavana oleva tuote olisi määriteltävä grafiittielektrodeiksi, riippumatta siitä, onko ne varustettu jatkoskappaleilla, kuten 26 kappaleessa kuvataan.

(34) NLMK Verona, joka on teräksentuottaja, pyysi sellaisten elektrodien jättämistä tuotteen määritelmän ulkopuolelle, joiden halkaisija 350 mm. NLMK väitti, että unionin tuotannonalalla ei ole vakaata tarjontaa halkaisijaltaan tämänkokoisista elektrodeista, koska se keskittyy halkaisijaltaan suurempiin elektrodeihin, joiden tuotanto on kannattavampaa. COMAP SAS, grafiittielektrodien tuoja, esitti samankaltaisia väitteitä pienistä elektrodeista (halkaisijaltaan 130–250 mm). Myös CCCME pyysi halkaisijaltaan alle 450 mm:n elektrodien jättämistä tuotteen määritelmän ulkopuolelle.

(35) Komissio katsoi, että grafiittielektrodeilla koosta riippumatta on samat fyysiset, tekniset ja/tai kemialliset perusominaisuudet. Näin ollen nämä pyynnöt hylättiin.

(36) CTPS Srl, etuyhteydetön tuoja, pyysi HP-elektrodien (5) jättämistä tuotteen määritelmän ulkopuolelle. CTPS Srl väitti, että unionissa ei tuoteta riittävästi HP-elektrodeja. Lisäksi CTPS Srl väitti, että HP- ja UHP-elektrodit eroavat toisistaan raaka-aineiden, teknisten ominaisuuksien ja käyttötarkoitusten perusteella. Misano S.p.A. esitti samankaltaisia väitteitä huomautuksissaan. Myös CCCME esitti samanlaisia väitteitä ja pyysi muiden kuin UHP-luokan grafiittielektrodien jättämistä tuotteen määritelmän ulkopuolelle.

(37) Valituksen tekijät puolestaan väittivät, että grafiittielektrodilaatujen välillä ei ole selkeää eroa. Olemassa ei ole mitään alan standardia, jonka perusteella voitaisiin erottaa selvästi toisistaan HP- ja UHP-grafiittielektrodit. Lisäksi ne väittivät, että tietyn kokoisissa elektrodeissa voidaan käyttää eri laatuluokkia toisiaan korvaavasti.

(38) Komissio katsoi, että näillä elektrodeilla on samat fyysiset, tekniset ja/tai kemialliset perusominaisuudet ja että eri laatuluokkien käyttö on jossain määrin päällekkäistä. Laatuluokkien kuvaukset ovat joka tapauksessa suurelta osin tuottajan omaehtoisesti ilmoittamia, koska luokittelulle ei ole yleisesti tunnustettua alan standardia. Jonkin tuotelajin jättäminen määritelmän ulkopuolelle heikentäisi näin ollen mahdollisten polkumyyntitoimenpiteiden tehokkuutta ja helpottaisi niiden kiertämistä. Tämän vuoksi HP-laadun ja muiden kun UHP-laadun grafiittielektrodien tuotteen määritelmän ulkopuolelle jättämistä koskevat pyynnöt hylättiin.

3. POLKUMYYNTI

3.1 Menettely normaaliarvon määrittämiseksi perusasetuksen 2 artiklan 6 a kohdan mukaisesti

(39) Tutkimuksen vireillepanovaiheessa saatavilla oleva näyttö viittasi perusasetuksen 2 artiklan 6 a kohdan b alakohdassa tarkoitettujen merkittävien vääristymien esiintymiseen Kiinassa. Sen vuoksi komissio piti asianmukaisena tutkimuksen vireillepanoa perusasetuksen 2 artiklan 6 a kohdan mukaisesti.

(40) Tarvittavien tietojen keräämiseksi perusasetuksen 2 artiklan 6 a kohdan mahdollista soveltamista varten komissio pyysi kaikkia asianomaisessa maassa toimivia vientiä harjoittavia tuottajia toimittamaan tiedot grafiittielektrodien valmistuksessa käytetyistä tuotantopanoksista. Kolmekymmentäkaksi vientiä harjoittavaa tuottajaa toimitti tarvittavat tiedot.

(41) Lisäksi komissio pyysi vireillepanoilmoituksen 5.3.2 kohdassa kaikkia asianomaisia osapuolia esittämään näkökantansa, toimittamaan tietoja ja esittämään asiaa tukevaa näyttöä perusasetuksen 2 artiklan 6 a kohdan soveltamisesta 37 päivän kuluessa vireillepanoilmoituksen julkaisemisesta Euroopan unionin virallisessa lehdessä.

(42) Komissio ilmoitti vireillepanoilmoituksen 5.3.2 kohdassa asianomaisille osapuolille, että tuolloin saatavilla olevien tietojen perusteella perusasetuksen 2 artiklan 6 a kohdan a alakohdan mukainen mahdollinen asianmukainen edustava kolmas maa on Meksiko. Komissio totesi tarkastelevansa myös muita mahdollisesti soveltuvia edustavia maita perusasetuksen 2 artiklan 6 a kohdan a alakohdan ensimmäisessä luetelmakohdassa säädettyjen edellytysten mukaisesti.

(43) Komissio julkaisi 22 päivänä maaliskuuta 2021 normaaliarvon määrittämisessä käytettäviä lähteitä koskevan ensimmäisen muistion, jäljempänä ’ensimmäinen muistio’ (6), jossa se ilmoitti asianomaisille osapuolille lähteistä, joita se aikoo käyttää normaaliarvon määrittämiseen. Kyseisessä muistiossa komissio esitti luettelon kaikista tuotannontekijöistä, kuten raaka-aineista, työvoimasta ja energiasta, joita grafiittielektrodien tuotannossa käytetään. Se analysoi kolmea mahdollista edustavaa maata, jotka olivat Meksiko, Malesia ja Venäjän federaatio. Vääristymättömien hintojen tai vertailuarvojen valintaa ohjaavien kriteerien perusteella komissio yksilöi asianmukaiseksi edustavaksi maaksi Meksikon. Komissio sai ensimmäistä muistiota koskevia huomautuksia Fangda Carbon New Material Co., LTD.:ltä, Liaoning Dantan Technology Group Co., LTD.:ltä, vientiä harjoittavia tuottajia edustavalta CCCME:ltä sekä European Carbon and Graphite Associationilta.

(44) Analysoituaan saadut huomautukset komissio julkaisi 17 päivänä kesäkuuta 2021 normaaliarvon määrittämisessä käytettäviä lähteitä koskevan toisen muistion, jäljempänä ’toinen muistio’ (7) (ensimmäiseen ja toiseen muistioon viitataan jäljempänä yhdessä ilmauksella ’muistiot’). Toisessa muistiossa komissio ajantasaisti tuotannontekijöiden luettelon ja ilmoitti asianomaisille osapuolille aikovansa käyttää Meksikoa edustavana maana perusasetuksen 2 artiklan 6 a kohdan a alakohdan ensimmäisen luetelmakohdan nojalla. Se ilmoitti asianomaisille osapuolille myös vahvistavansa myynti-, yleis- ja hallintokustannukset sekä voiton muiden tulenkestävien aineiden kuin saven alalla Meksikossa toimivan tuottajan helposti saatavilla olevien tilinpäätöstietojen perusteella. Komissio pyysi asianomaisia osapuolia esittämään asiasta huomautuksia. Komissio sai toista muistiota koskevia huomautuksia Fangda Carbon New Material Co., LTD.:ltä, Liaoning Dantan Technology Group Co., LTD.:ltä, vientiä harjoittavia tuottajia edustavalta CCCME:ltä sekä European Carbon and Graphite Associationilta.

(45) Analysoituaan toisen muistion julkaisemisen johdosta saadut huomautukset ja tiedot komissio päätteli alustavasti, että Meksiko oli asianmukainen valinta edustavaksi maaksi, jonka vääristymättömiä hintoja ja kustannuksia käytettäisiin normaaliarvon määrittämiseen. Valinnan perusteita kuvataan tarkemmin 3.4 jaksossa.

3.2 Perusasetuksen 18 artiklan soveltaminen

(46) Pannessaan tutkimuksen vireille perusasetuksen 2 artiklan 6 a kohdan a alakohdan perusteella komissio lähetti Kiinan viranomaisille kaksi kyselylomaketta, jotka koskivat vääristymien esiintymistä. Kiinan viranomaiset eivät vastanneet. Komissio ilmoitti Kiinan viranomaisille verbaalinootilla 15 päivänä kesäkuuta 2020 aikovansa soveltaa perusasetuksen 18 artiklaa grafiittielektrodien Kiinan kotimarkkinoilla mahdollisesti esiintyvien perusasetuksen 2 artiklan 6 a kohdassa tarkoitettujen merkittävien vääristymien ja perusasetuksen 7 artiklan 2 a kohdassa tarkoitettujen mahdollisten raaka-aineisiin liittyvien vääristymien osalta. Komissio pyysi Kiinan viranomaisia esittämään huomautuksia 18 artiklan soveltamisesta. Huomautuksia ei saatu.

3.3 Normaaliarvo

(47) Perusasetuksen 2 artiklan 1 kohdan mukaan ”[n]ormaaliarvo perustuu tavallisesti viejämaan riippumattomien asiakkaiden tavanomaisessa kaupankäynnissä maksamiin tai maksettaviksi tuleviin hintoihin”.

(48) Perusasetuksen 2 artiklan 6 a kohdan a alakohdassa kuitenkin todetaan, että ”[j]os [...] päätetään, että ei ole asianmukaista käyttää viejämaan kotimarkkinoiden hintoja ja kustannuksia kyseisessä maassa esiintyvien b alakohdassa tarkoitettujen merkittävien vääristymien vuoksi, normaaliarvo muodostetaan yksinomaan vääristymättömiä hintoja tai vertailuarvoja osoittavien tuotanto- ja myyntikustannusten perusteella” ja ”[m]uodostettuun normaaliarvoon on sisällytettävä vääristymätön ja kohtuullinen määrä hallinto-, myynti- ja yleiskustannuksia sekä voittoa”.

(49) Muistioita koskevissa huomautuksissaan Fangda Carbon New Material Co., LTD., Liaoning Dantan Technology Group Co., LTD. sekä vientiä harjoittavia tuottajia edustava CCCME väittivät, että 1) perusasetuksen 2 artiklan 6 a kohta on ristiriidassa WTO:n polkumyynnin vastaisen sopimuksen 2.2 ja 2.2.1.1 artiklan ja WTO:n oikeuskäytännön kanssa; 2) väitetyistä ”merkittävistä vääristymistä” ei ole näyttöä Kiinan grafiittielektrodien tuotannonalalla. Päinvastoin, Kiinan grafiittielektrodien tuotannonala toimii markkinaolosuhteiden mukaisesti.

(50) Perusasetuksen 2 artiklan 6 a kohdan yhteensopivuudesta WTO:hon nähden osapuolet toivat erityisesti esiin, että merkittävien vääristymien käsitettä ei esiinny WTO:n polkumyyntisopimuksessa. Ne totesivat, että WTO:n polkumyyntisopimuksen 2 artiklassa määrätty menetelmä ei mahdollista muiden kuin viejämaan tietojen käyttöä normaaliarvon määrittämisessä ja että WTO:n polkumyyntisopimuksessa ei ole mitään, jonka perusteella voitaisiin jättää huomiotta vientiä harjoittavan tuottajan tai viejämaassa esiintyvät kustannukset ja hinnat ja korvata ne väitetysti vääristymättömillä hinnoilla tai vertailuarvoilla niin kutsutussa asianmukaisessa edustavassa maassa. Osapuolet viittasivat WTO-kiistoihin asioissa DS473 ”European Union – Anti-dumping measures on biodiesel from Argentina” ja DS494 ”European Union – Cost Adjustment Methodologies and Certain Anti-Dumping measures on Imports from Russia” ja muistuttivat, että kyseisten päätösten mukaan laskettaessa kustannuksia tarkasteltavana olevan tuotteen normaaliarvon muodostamiseksi, kun viejämaan kotimarkkinahintoja ei voida käyttää, tutkiva viranomainen ei saa arvioida viejän/tuottajan kirjanpidossa ilmoitettuja kustannuksia sellaisen vertailuarvon perusteella, joka ei liity alkuperämaan tuotantokustannuksiin.

(51) ”Merkittäviä vääristymiä” koskevan näytön puutteesta osapuolet katsoivat ensinnäkin, että Kiinaa koskeva maaraportti, jäljempänä ’maaraportti’ (8), ei täytä puolueettoman ja todistusarvoltaan riittävän näytön vaatimuksia, koska sen on laatinut komissio ja se on räätälöity helpottamaan valitusten tekemistä, minkä vuoksi siinä tarkoituksellisesti jätetään huomiotta tosiseikkoihin perustuvia olosuhteita, tekijöitä ja päätelmiä, jotka olisivat ristiriidassa tämän tarkoituksen kanssa tai heikentäisivät sitä. Maaraportti on lisäksi osapuolten mukaan vanhentunut, eikä se kykene kuvastamaan väitettyjä vääristymiä tutkimusajanjaksolla tai tutkimuksen kohteena olevan tuotteen osalta. Maaraportissa ei myöskään käsitellä erityisesti grafiittielektrodisektoria, mikä kyseenalaistaa sen merkityksen tässä tutkimuksessa. Toiseksi osapuolet totesivat, että Kiinan grafiittielektrodisektori on erittäin markkinasuuntautunut, sillä toimii vain harvoja valtion omistamia yrityksiä, se toimii markkina- ja kaupallisten periaatteiden mukaisesti eivätkä Kiinan viranomaiset ole hyväksyneet erityisiä säännöksiä tai toimintapolitiikkaa, jolla ”kannustettaisiin” grafiittielektrodien tuotantoa tai vientiä.

(52) Näin ollen osapuolet väittivät, että komission ei pitäisi soveltaa perusasetuksen 2 artiklan 6 a kohtaa, vaan sen olisi hyväksyttävä Kiinassa raportoidut kotimaiset hinnat ja kustannukset. Jos komissio kuitenkin soveltaa 2 artiklan 6 a kohtaa, osapuolet katsoivat, että arvio olisi tehtävä erikseen kustakin vientiä harjoittavasta tuottajasta ja kustakin tuotannontekijästä.

(53) Merkittävien vääristymien esiintymistä koskeva komission arviointi esitetään 3.3.1 jaksossa. Siinä käsitellään osapuolten huomautuksia, jotka koskevat väitettyä näytön puutetta Kiinan grafiittielektrodien sektorilla esiintyvistä merkittävistä vääristymistä. Mitä tulee yleisluonteeseen väitteeseen, että maaraportti on tarkoitushakuinen eikä sen vuoksi puolueeton, komissio huomauttaa ensinnäkin, että maaraportti on kattava asiakirja, joka perustuu laajaan objektiiviseen näyttöön, mukaan lukien Kiinan viranomaisten julkaisemat lait, asetukset ja muut viralliset politiikka-asiakirjat, kansainvälisten organisaatioiden kolmansien osapuolten raportit, akateemiset tutkimukset ja tutkijoiden artikkelit sekä muut luotettavat riippumattomat lähteet. Maaraportti on ollut julkinen joulukuusta 2017 lähtien, jotta kaikilla asianomaisilla osapuolilla olisi mahdollisuus esittää siitä sekä sen perustana olevasta näytöstä vastalauseita tai huomautuksia tai täydentää niitä. Koska osapuolet eivät ole esittäneet maaraportin asiasisällöstä ja sen sisältämästä näytöstä vastalauseita muutoin kuin tuomalla esiin abstraktisti sen todistusarvoon liittyviä puutteita, komission on hylättävä väite. Ei myöskään voida hyväksyä väitettä siitä, että maaraportti on vanhentunut ja liian yleisluonteinen voidakseen kuvastaa väitettyjä vääristymiä tutkimusajanjaksolla tai tutkimuksen kohteena olevan tuotteen suhteen. Kiinan talouden laajempia aloja tai koko maata koskevaa lainsäädäntöä ja politiikkaa ei voida pitää merkityksettöminä vain siksi, että niissä ei nimenomaisesti mainita tutkimuksen kohteena olevaa tuotetta. Niin kauan kuin sovellettava lainsäädäntö ja valtion politiikka on voimassa, ne ovat merkityksellisiä tämän tutkimuksen kannalta riippumatta, riippumatta siitä, milloin ne on annettu tai niihin viitataan maaraportissa. Komissio muistuttaa vielä, että 3.3.1 jaksossa esitettävä analyysi perustuu useisiin lähteisiin, joista maaraportti edustaa vain yhtä.

(54) Mitä tulee osapuolten väitteisiin perusasetuksen 2 artiklan 6 a kohdan yhteensopivuudesta WTO:hon nähden, komissio katsoo, että 2 artiklan 6 a kohdan säännökset ovat täysin Euroopan unionin WTO-velvoitteiden ja CCCME:n siteeraaman oikeuskäytännön mukaisia. Komissio toteaa aluksi, että WTO:n päätökset asioissa DS473 ja DS494 eivät koskeneet perusasetuksen 2 artiklan 6 a kohdan vaan perusasetuksen 2 artiklan 5 kohdan erityisen säännöksen soveltamista. WTO:n lainsäädännössä, sellaisena kuin WTO:n paneeli ja valituselin ovat sitä tulkinneet asiassa DS473, sallitaan kolmannen maan tietojen käyttö asianmukaisesti oikaistuna silloin, kun tällainen oikaisu on tarpeen ja perusteltu. Merkittävien vääristymien esiintymisen vuoksi viejämaan kustannukset ja hinnat eivät sovellu normaaliarvon muodostamiseen. Tällaisessa tapauksessa 2 artiklan 6 a kohdan mukaan tuotanto- ja myyntikustannukset muodostetaan vääristymättömien hintojen tai vertailuarvojen perusteella, mukaan lukien sellaisen asianomaisen edustavan maan hintojen tai vertailuarvojen perusteella, jonka kehitystaso on sama kuin viejämaan. Asiaan DS494 liittyen komissio muistuttaa vielä, että sekä unioni että Venäjän federaatio valittivat paneelin päätöksestä, joka ei tämän vuoksi ole lopullinen eikä sillä ole WTO:n oikeuskäytännön mukaisesti oikeudellista asemaa WTO-järjestelmässä, koska WTO:n jäsenet eivät ole vahvistaneet sitä. Tätä riitaa koskevassa paneelin raportissa katsottiin nimenomaisesti, että perusasetuksen 2 artiklan 6 a kohdan säännökset eivät kuulu riidan soveltamisalaan.

(55) Komissio muistuttaa osapuolten väitteestä, jonka mukaan vääristymien esiintyminen olisi arvioitava yksilöllisesti kunkin vientiä harjoittavan tuottajan ja tuotannontekijän osalta, että kun on vahvistettu, että perusasetuksen 2 artiklan 6 a kohdan b alakohdan mukaisesti viejämaassa esiintyvien merkittävien vääristymien vuoksi viejämaan kotimarkkinoiden hintojen ja kustannusten käyttö ei ole asianmukaista, komissio voi muodostaa normaaliarvon käyttämällä vääristymättömiä hintoja tai vertailuarvoja asianmukaisessa edustavassa maassa kunkin vientiä harjoittavan tuottajan osalta perusasetuksen 2 artiklan 6 a kohdan a alakohdan mukaisesti. Perusasetuksen 2 artiklan 6 a kohdan a alakohdassa sallitaan kotimaisten kustannusten käyttö vain, jos on varmuudella todettu, että ne eivät ole vääristyneitä. Tutkimuksen kohteena olevan tuotteen mitään tuotanto- tai myyntikustannuksia ei kuitenkaan voitu vahvistaa vääristymättömiksi yksittäisten vientiä harjoittavien tuottajien tuotannontekijöistä saatavilla olevan näytön perusteella. Tämän vuoksi väite hylättiin.

(56) Edellä esitetyistä syistä ja kuten jäljempänä selitetään, komissio päätteli tässä tutkimuksessa, että kun otetaan huomioon saatavilla oleva näyttö ja Kiinan viranomaisten kieltäytyminen yhteistyöstä, perusasetuksen 2 artiklan 6 a kohdan soveltaminen on asianmukaista.

3.3.1 Merkittävien vääristymien esiintyminen

3.3.1.1 Johdanto

(57) Perusasetuksen 2 artiklan 6 a kohdan b alakohdan mukaan ”[m]erkittäviä vääristymiä ovat vääristymät, joita syntyy, kun ilmoitetut hinnat tai kustannukset, mukaan lukien raaka-aine- ja energiakustannukset, eivät määräydy vapaiden markkinavoimien perusteella, koska valtion merkittävä puuttuminen vaikuttaa niihin. Merkittävien vääristymien olemassaoloa arvioitaessa huomioon on otettava muun muassa vaikutus, joka yhdellä tai useammalla seuraavista tekijöistä mahdollisesti on: — kyseinen markkina on merkittävässä määrin sellaisten yritysten ylläpitämä, jotka toimivat viejämaan viranomaisten omistuksessa tai hallinnassa taikka joiden politiikkoja nämä viranomaiset valvovat tai ohjaavat; — valtion läsnäolo yrityksissä, mikä mahdollistaa valtion puuttumisen hintoihin tai kustannuksiin; — syrjivät julkiset politiikat tai toimenpiteet, joilla suositaan kotimaisia tavarantoimittajia tai vaikutetaan muutoin vapaisiin markkinavoimiin; — konkurssi-, yhtiö- ja varallisuuslainsäädännön puuttuminen, syrjivä soveltaminen tai sen riittämätön täytäntöönpano; — palkkakustannusten vääristyminen; — mahdollisuus saada rahoitusta, jonka myöntävät instituutiot, jotka toteuttavat julkisen politiikan tavoitteita tai toimivat muulla tavoin niin, etteivät ne ole valtiosta riippumattomia.”

(58) Koska perusasetuksen 2 artiklan 6 a kohdan b alakohdassa oleva luettelo ei ole kumulatiivinen, kaikkia tekijöitä ei tarvitse ottaa huomioon, jotta merkittävien vääristymien esiintyminen voidaan todeta. Samoja tosiasiallisia olosuhteita voidaan lisäksi käyttää yhden tai useamman luetteloon kuuluvan tekijän esiintymisen osoittamiseen. Mahdolliset päätelmät 2 artiklan 6 a kohdan a alakohdassa tarkoitettujen merkittävien vääristymien esiintymisestä on joka tapauksessa tehtävä kaiken käytettävissä olevan näytön perusteella. Vääristymien esiintymistä koskevassa yleisessä arvioinnissa voidaan ottaa huomioon myös viejämaan yleinen toimintaympäristö ja tilanne, etenkin jos kyseisen viejämaan taloudellisen ja hallinnollisen rakenteen perustekijät antavat valtiolle merkittävän vallan puuttua talouteen siten, että hinnat ja kustannukset eivät johdu markkinavoimien vapaasta kehityksestä.

(59) Perusasetuksen 2 artiklan 6 a kohdan c alakohdan mukaan ”[k]un komissiolla on perusteltuja todisteita b alakohdassa tarkoitettujen merkittävien vääristymien mahdollisesta olemassaolosta tietyssä maassa tai kyseisen maan tietyllä sektorilla ja kun on aiheellista tämän asetuksen tehokkaan soveltamisen kannalta, komissio laatii ja julkistaa raportin, jossa kuvataan b alakohdassa tarkoitettuja markkinaolosuhteita kyseisessä maassa tai kyseisellä sektorilla, ja päivittää sitä säännöllisesti”.

(60) Komissio laati kyseisen säännöksen nojalla maaraportin, jossa osoitetaan valtion merkittävä puuttuminen toimintaan talouden monilla tasoilla, muun muassa erityiset vääristymät monien keskeisten tuotannontekijöiden (kuten maan, energian, pääoman, raaka-aineiden ja työvoiman) alalla ja tietyillä sektoreilla (kuten teräksen ja kemikaalien alalla). Vireillepanon yhteydessä asianomaisia osapuolia pyydettiin kiistämään tutkimuksen asiakirja-aineistoon sisältyvä näyttö, esittämään siitä huomautuksia tai täydentämään sitä. Maaraportti sisällytettiin tutkimuksen asiakirja-aineistoon vireillepanovaiheessa.

(61) Valitukseen sisältyi maaraportin päätelmien lisäksi muitakin tietoja. Siinä siteerattiin täydentäviä lähteitä, muun muassa vuonna 2019 julkaistua WTO-sopimuksen noudattamista Kiinassa koskevaa Yhdysvaltojen raporttia (9), jossa viitataan vääristymiin Kiinan talouden eri tasoilla. Valituksessa tuotiin lisäksi esiin, että grafiittielektrodien alaan kohdistui muiden maiden viranomaisten tutkimuksia, joissa todettiin sääntöjenvastaisuuksia alalla. (10) Valituksessa todettiin lisäksi, että useat keskeiset grafiittielektrodien valmistajat ovat valtion omistamia yrityksiä, esimerkiksi Sinosteel Engineering & Technology (aiemmin Sinosteel Jilin Carbon), Shanxi Jinneng Group, Henan General Machinery, Jilin Songjiang Carbon ja Kaifeng Carbon. Siinä myös tuotiin esiin, että Kiinassa on käynnissä aloitteita grafiittielektrodien suurten tuottajien luomiseksi, esimerkiksi Shanghai Baosteel Chemical, joka on Baosteel-ryhmän tytäryhtiö, yhdistyi johtavaan yksityiseen grafiittielektrodien valmistajaan, Fangda Carboniin, mistä syntyi Baofang Carbon Material Technology, yhteisyritys, jonka tavoitteena on tuottaa UHP-grafiittielektrodeja Lanzhou Economic and Technological Development Zone -alueella Gansun provinssissa 100 000 tonnia vuodessa. (11) Vaikka Fangda Carbon on yksityisomistuksessa, sen vuosikertomuksessa tuodaan esiin, että se mukauttaa toimintansa tiiviisti Kiinan viranomaisten tavoitteiden mukaiseksi (sen ”normaali liiketoiminta liittyy tiiviisti kansalliseen politiikkaan” ja toteaa, että ”yritys seuraa tiiviisti tavoitetta maailman ensimmäisen ja suurimman hiilijohtoisen yrityksen rakentamisesta ja panee täysimääräisesti täytäntöön Kiinan kommunistisen puolueen 19. kansalliskongressin aatetta” ja varmistaa noudattavansa ”Xi Jinpingin uuden aikakauden sosialismia kiinalaisilla ominaisuuksilla”) (12).

(62) Valituksessa selitettiin lisäksi, että myös yksityisomistuksessa olevat yritykset ovat usein valtion suorassa määräysvallassa, esimerkiksi SASAC:n kunnallisella haaraosastolla on vähemmistöosakkuus Fushun Carbonissa, joka on suurin grafiittielektrodien tuottaja Liaoningissa, mikä tarkoittaa sitä, että se voi vaikuttaa suoraan yritykseen. Samoin valtion omistamalla sijoitusyhtiöllä CITIC:llä on vähemmistöosakkuus Heifei Carbossa, joka on merkittävä grafiittielektrodien tuottaja.

(63) Valituksessa todettiin vielä, että pääraaka-aineen eli neulakoksin tuottajat ovat myös suureksi osaksi valtion omistuksessa olevia yrityksiä. Valituksen tekijän mukaan Kiinan suurin raakaöljy- ja hiilipohjaisen neulakoksin tuottaja on CNPC Jinzhou Petrochemical Company, joka on PetroChinan tytäryhtiö. Sen ainoa määräysvaltainen osakkeenomistaja puolestaan on China National Petroleum Corporation, SASAC:n hallinnoima suuri valtion omistama yritys. Myös Shanghai Baosteel Chemical, valtion omistaman China Baowu Steel -ryhmän tytäryhtiö, on neulakoksin suuri tuottaja.

(64) Valituksessa tuotiin myös esiin, että grafiittielektrodien suuret tuottajat, riippumatta siitä, ovatko ne valtion omistamia vai yksityisiä, ovat jäseniä China Carbon Industry -järjestössä, joka on suoraan SASAC:n ja siviiliasioiden ministeriön valvonnassa. Organisaation tavoitteena on seurata puolueen johtoa ja panna täytäntöön Kiinan kommunistisen puolueen 19. kansalliskongressin määrittämät keskeiset tavoitteet ja tehtävät.

(65) Valituksessa esitettiin vielä joukko esimerkkejä grafiittielektrodien tuottajien johdon ja kommunistisen puolueen välisistä henkilökohtaisista yhteyksistä, esimerkiksi Kiinan kommunistisen puolueen jäsenten kuuluminen ylimpään johtoon grafiittielektrodien tuottajissa (mm. Fushun Carbon, Fangda Carbon, CIMM-ryhmä) ja pääraaka-aineita tuottavissa yrityksissä (mm. Ansteel Chemical ja Shaanxi Coal and Chemical Industry -ryhmä).

(66) Valituksessa mainittiin myös mittava kapasiteetin laajentaminen Sisä-Mongoliaan. (13)

(67) Valituksessa luetellaan myös asiakirjoja, jotka ohjaavat grafiittielektroditeollisuuden kehitystä, esimerkiksi seuraavat: teollisuuden rakennemuutoksia koskevan ohjeistavan luettelon vuosien 2013 ja 2019 versio – luettelolla pannaan täytäntöön päätös nro 40, jossa säädetään tuesta halkaisijaltaan vähintään 600 mm:n suuruisten UHP-grafiittielektrodien tuotannolle; strategisten uusien tuotannonalojen keskeisiä tuotteita ja palveluja koskeva luettelo sekä strategisten uusien tuotannonalojen vuoden 2018 luokitus, jossa grafiittielektrodit sisältyvät ”uusia materiaaleja” koskeviin säännöksiin; kemianteollisuutta koskeva Shanxin provinssin 13. viisivuotissuunnitelma; uusien materiaalien tuotannonalaa koskeva Shanxin provinssin 13. viisivuotissuunnitelma ja teollisuuden ja tietotekniikan kehittämistä koskeva Shanxin provinssin 13. viisivuotissuunnitelma; Länsi-Henanin viisivuotissuunnitelma (2019–2025); uusien tuotannonalojen korkealaatuista kehittämistä autonomisella alueella koskeva Sisä-Mongolian täytäntöönpanosuunnitelma; kansallisen uuden raaka-ainepohjan rakentamishankkeen täytäntöönpanosuunnitelma Liaoningin provinssissa tai tuotannonalan vahvistamissuunnitelma Heilongjiangin provinssissa; ja Made in China 2025 -aloite. Useissa asiakirjoissa käsitellään neulakoksia, esimerkiksi teollisuuden rakennemuutoksia koskevassa ohjeistavassa luettelossa (2019), myös provinssitasolla. Uusien materiaalien tuotannonalan kehittämistä koskevassa Shanxin 13. viisivuotissuunnitelmassa neulakoksi määritellään kannustettavaksi tuotannonalaksi. Myös teollisuuden ja tietotekniikan kehittämistä koskevassa Shanxin provinssin 13. viisivuotissuunnitelmassa käsitellään neulakoksia ja tavoitteena on vauhdittaa perinteisten tuotannonalojen muuntamista ja potentiaalisen tuotannonalan kehittämistä.

(68) Kuten 46 kappaleessa todetaan, Kiinan viranomaiset eivät esittäneet huomautuksia tai toimittaneet näyttöä, joka olisi tukenut asiakirja-aineistossa, myös maaraportissa, olevaa näyttöä tai valituksen tekijöiden toimittamaa lisänäyttöä merkittävien vääristymien esiintymisestä ja/tai perusasetuksen 2 artiklan 6 a kohdan soveltamisen asianmukaisuudesta tässä tapauksessa, tai kumonnut tämän näytön.

(69) Asiasta saatiin huomautuksia otokseen valituilta vientiä harjoittavilta tuottajilta. Kuten 51 kappaleessa todetaan, vientiä harjoittavat tuottajat väittivät, että Kiinan grafiittielektrodisektori on erittäin markkinasuuntautunut, sillä toimii vain harvoja valtion omistamia yrityksiä, se toimii markkina- ja kaupallisten periaatteiden mukaisesti eivätkä Kiinan viranomaiset ole hyväksyneet erityisiä säännöksiä tai toimintapolitiikkaa, jolla ”kannustettaisiin” grafiittielektrodien tuotantoa tai vientiä.

(70) Komissio tarkasteli, oliko Kiinan kotimarkkinoiden hintojen ja kustannusten käyttäminen asianmukaista perusasetuksen 2 artiklan 6 a kohdan b alakohdassa tarkoitetun merkittävien vääristymien esiintymisen vuoksi. Komissio suoritti tarkastelun asiakirja-aineistossa käytettävissä olevan näytön perusteella, mukaan luettuna helposti saatavilla oleviin tietoihin perustuvaan maaraporttiin sisältyvä näyttö. Analyysissa tarkasteltiin merkittävää valtion puuttumista Kiinan talouteen yleisesti mutta myös erityistä markkinatilannetta kyseisellä sektorilla, tarkasteltavana oleva tuote mukaan luettuna. Komissio täydensi tätä näyttöä omalla tutkimuksellaan eri perusteista, jotka ovat merkityksellisisä, jotta voidaan vahvistaa merkittävien vääristymien esiintyminen Kiinassa.

3.3.1.2 Kiinan kotimarkkinoiden hintoihin ja kustannuksiin vaikuttavat merkittävät vääristymät

(71) Kiinan talousjärjestelmä perustuu nk. sosialistisen markkinatalouden käsitteeseen. Käsite on kirjattu Kiinan perustuslakiin ja määrittää Kiinan talouden ohjausjärjestelmää. Perusperiaatteena on tuotantovälineiden sosialistinen julkinen omistajuus eli koko kansan omistajuus ja työntekijöiden kollektiivinen omistajuus. Valtion omistuksessa olevaa taloutta pidetään ”kansantalouden johtavana voimana”, ja valtion tehtävänä on ”varmistaa sen lujittaminen ja kasvu”. (14) Kiinan talouden yleinen perusta ei pelkästään mahdollista valtion merkittävää puuttumista talouden toimintaan, vaan tällainen puuttuminen on nimenomaisena toimeksiantona. Käsitys julkisen omistajuuden paremmuudesta yksityisomistukseen nähden vallitsee koko oikeusjärjestelmässä, ja sitä korostetaan yleisenä periaatteena kaikessa keskeisessä lainsäädännössä. Kiinan varallisuusoikeus on tästä oiva esimerkki: siinä viitataan sosialismin ensisijaisuuteen ja annetaan valtiolle tehtäväksi pitää yllä talouden perusjärjestelmää, jossa julkisella omistajuudella on hallitseva asema. Muita omistajuusmuotoja siedetään, ja laissa annetaan mahdollisuus kehittää niitä rinnakkain valtion omistajuuden kanssa. (15)

(72) Lisäksi Kiinan lainsäädännön mukaan sosialistista markkinataloutta kehitetään Kiinan kommunistisen puolueen johtajuudessa. Kiinan valtion ja Kiinan kommunistisen puolueen rakenteet ovat toisiinsa kietoutuneita kaikilla tasoilla (lainsäädäntö, instituutiot, henkilöt) ja muodostavat kokonaisuuden, jossa Kiinan kommunistisen puolueen ja valtion rooleja ei voida erottaa toisistaan. Kiinan perustuslakia muutettiin maaliskuussa 2018, ja Kiinan kommunistisen puolueen johtoasemasta tuli entistä näkyvämpi, kun se vahvistettiin perustuslain 1 §:ssä. Määräyksen ensimmäiseen virkkeeseen ”sosialistinen järjestelmä on Kiinan kansantasavallan perusjärjestelmä” lisättiin seuraava toinen virke: ”kiinalaisen sosialismin määräävä ominaisuus on Kiinan kommunistisen puolueen johtoasema”. (16) Tämä osoittaa Kiinan kommunistisen puolueen kiistämättömän ja jatkuvasti kasvavan määräysvallan Kiinan talousjärjestelmässä. Tämä johtoasema ja määräysvalta on olennainen osa kiinalaista järjestelmää ja menee selvästi pidemmälle kuin muissa sellaisissa maissa, joissa valtiolla on laaja makrotaloudellinen määräysvalta vapaiden markkinavoimien toiminnan rajoissa.

(73) Kiinan valtio harjoittaa tavoitteiden saavuttamiseksi interventionistista talouspolitiikkaa, joka on yhdenmukainen Kiinan kommunistisen puolueen vahvistaman poliittisen ohjelman kanssa eikä niinkään heijasta vapaiden markkinoiden taloudellisia olosuhteita. (17) Kiinan viranomaiset käyttävät monenlaisia interventionistisia talousvälineitä, kuten teollisuuden suunnittelujärjestelmää, rahoitusjärjestelmää ja sääntely-ympäristön eri tekijöitä.

(74) Ensinnäkin yleisen hallinnollisen valvonnan tasolla Kiinan taloutta ohjataan monimutkaisella teollisuuden suunnittelujärjestelmällä, joka vaikuttaa kaikkeen taloudelliseen toimintaan maassa. Kaikki nämä suunnitelmat kattavat laajasti eri aloja ja risteäviä toimintalinjoja, ja niitä esiintyy hallinnon kaikilla tasoilla. Provinssitason suunnitelmat ovat yksityiskohtaisia, kun taas kansallisen tason suunnitelmissa asetetaan laajempia tavoitteita. Suunnitelmissa täsmennetään myös keinot tuotannonalojen/sektoreiden tukemiseksi sekä määräajat, joissa tavoitteet on saavutettava. Joissakin suunnitelmissa on edelleen täsmällisiä tuotostavoitteita, joskin tämä oli yleisempää aiemmilla suunnitelmakierroksilla. Suunnitelmissa tuodaan esiin (positiivisesti tai negatiivisesti) yksittäisiä teollisuuden sektoreita ja/tai hankkeita prioriteetteina valtion prioriteettien mukaan ja niille osoitetaan tiettyjä kehittämistavoitteita (esim. teollisuuden päivittäminen, kansainvälinen laajentuminen). Talouden toimijoiden – niin yksityisten kuin valtion omistuksessa olevienkin – on mukautettava liiketoimintaansa suunnittelujärjestelmän mukaiseksi. Tämä johtuu suunnitelmien sitovasta luonteesta mutta myös siitä, että Kiinan viranomaiset hallinnon kaikilla tasoilla noudattavat suunnittelujärjestelmää ja käyttävät niille annettua valtaa kannustamalla talouden toimijoita noudattamaan suunnitelmissa asetettuja prioriteetteja (ks. myös 3.3.1.5 jakso). (18)

(75) Toiseksi rahoitusresurssien tasolla Kiinan rahoitusjärjestelmää hallitsevat valtion omistamat liikepankit. Suunnitellessaan ja toteuttaessaan antolainauspolitiikkaansa näiden pankkien on noudatettava valtion teollisuuspolitiikan tavoitteita sen sijaan, että ne arvioisivat ensisijaisesti tietyn hankkeen taloudelliset ansiot (ks. myös 3.3.1.8 jakso). (19) Sama koskee Kiinan rahoitusjärjestelmän muita osatekijöitä, kuten osakemarkkinoita, joukkolainamarkkinoita ja yksityisen pääoman markkinoita. Myös nämä muut rahoitussektorin osat kuin pankkisektori on institutionaalisesti ja operatiivisesti perustettu niin, että pyrkimyksenä ei ole rahoitusmarkkinoiden tehokkaan toiminnan maksimointi vaan valvonnan varmistaminen ja se, että mahdollistetaan valtion ja kommunistisen puolueen puuttuminen niiden toimintaan. (20)

(76) Kolmanneksi, sääntely-ympäristön tasolla valtion puuttuminen talouden toimintaan saa useita muotoja. Esimerkiksi julkisia hankintoja koskevilla säännöillä pyritään usein poliittisiin tavoitteisiin eikä taloudelliseen tehokkuuteen ja heikennetään näin markkinatalouden periaatteita alalla. Sovellettavassa lainsäädännössä todetaan nimenomaisesti, että julkisia hankintoja on tehtävä niin, että helpotetaan valtion politiikassa asetettujen tavoitteiden saavuttamista. Näiden tavoitteiden luonnetta ei kuitenkaan ole määritelty, joten päätöksentekoelimillä on laaja harkintavalta. (21) Myös investointien alalla Kiinan valtiolla on merkittävä määräys- ja vaikutusvalta sekä valtion että yksityisten investointien kohteiden ja laajuuden osalta. Viranomaiset käyttävät investointien seurantaa samoin kuin investointeihin liittyviä erilaisia kannustimia, rajoituksia ja kieltoja merkittävänä välineenä teollisuuspolitiikan tavoitteiden tukemisessa, esimerkiksi säilyttämällä valtion määräysvallan keskeisillä sektoreilla tai pönkittämällä kotimaista teollisuutta. (22)

(77) Kiinan taloudellinen malli perustuu siis tiettyihin perusolettamuksiin, jotka toimivat valtion toimintaan puuttumisen perustana ja kannustavat siihen. Tällainen merkittävä valtion puuttuminen toimintaan ei sovi yhteen vapaiden markkinavoimien toiminnan kanssa, ja sen tuloksena resurssien jakaminen vääristyy eikä ole markkinaperiaatteiden mukaista. (23)

3.3.1.3 Perusasetuksen 2 artiklan 6 a kohdan b alakohdan ensimmäisen luetelmakohdan mukaiset merkittävät vääristymät: kyseinen markkina on merkittävässä määrin sellaisten yritysten ylläpitämä, jotka toimivat viejämaan viranomaisten omistuksessa tai hallinnassa taikka joiden politiikkoja nämä viranomaiset valvovat tai ohjaavat

(78) Kiinassa valtion omistuksessa, määräysvallassa ja/tai poliittisessa valvonnassa tai ohjauksessa toimivat yritykset muodostavat olennaisen osan taloutta.

(79) Kiinan viranomaiset ja Kiinan kommunistinen puolue pitävät yllä rakenteita, jotka varmistavat niiden jatkuvan vaikutusvallan yrityksiin ja erityisesti valtion omistamiin yrityksiin. Valtio (ja monilta osin myös Kiinan kommunistinen puolue) muotoilee aktiivisesti yksittäisten valtion omistamien yritysten yleisen talouspolitiikan ja valvoo sen täytäntöönpanoa ja käyttää myös oikeuttaan osallistua valtion omistamien yritysten operatiiviseen päätöksentekoon. Tämä tapahtuu tyypillisesti kierrättämällä johtohenkilöitä viranomaisten ja valtion omistuksessa olevien yritysten välillä, sisällyttämällä puolueen jäseniä valtion omistuksessa olevien yritysten johtoelimiin ja puoluesolujen jäseniä yrityksiin (ks. myös 3.3.1.4 jakso) sekä muokkaamalla yritysrakennetta valtion omistuksessa olevien yritysten sektorilla. (24) Vastavuoroisesti valtion omistamilla yrityksillä on Kiinan taloudessa erityisasema, joka tuo mukanaan useita taloudellisia etuja, muun muassa suojan kilpailulta ja etuuskohtelun mukaisen tuotantopanosten ja rahoituksen saannin. (25) Seikkoja, jotka viittaavat valtion määräysvaltaan grafiittielektrodien sektorilla toimivissa yrityksissä, käsitellään tarkemmin 3.3.1.4 jaksossa.

(80) Grafiittielektrodien sektorilla toimivista yrityksistä merkittävä osa on valtion omistuksessa, kuten valituksessa todetaan ja 61 kappaleessa kuvataan. Tutkimuksessa vahvistettiin, että useat yritykset, mukaan lukien valituksessa luetellut, ovat valtion omistuksessa, ja vaikka virallisia tietoja yksityisessä ja valtion omistuksessa olevien yritysten osuuksista ei olekaan saatavilla, valtion omistamien yritysten osuus grafiittielektrodisektorilla on huomattava, ja niihin kuuluvat muun muassa seuraavat yritykset: Shanxi Jinneng Group Co., Ltd., Henan General Machinery, Kaifeng Carbon. Komissio toteaa vielä, että sektorilla on myös yksityisessä ja valtion omistuksessa olevien yritysten yhteisyrityksiä, kuten Baofang Carbon Material Technology (määräysvallasta 51 % valtion omistamalla Baowu-ryhmällä ja 49 % Fangda Carbon New Materials Co., LTD:llä (26)) tai Fushun Carbon (määräysvallasta 65,5 % Fangda Carbon New Materials Co., LTD:llä 34,5 % Fushun Longsheng State-owned Capital Operation Group Co., Ltd.:llä).

(81) Komissio toteaa lisäksi, että useat valtion omistamat yritykset, kuten CNPC Jinzhou Petrochemical (27) ja Shanghai Baosteel (28), ovat mukana neulakoksin, grafiittielektrodien olennaisen raaka-aineen, tuotannossa. Myös eräs toinen valtion omistama yritys, Ordos Weiyi High-tech Materials (29), joka on Baotoun tytäryhtiö, on mukana neulakoksin tuotantokapasiteetin laajennushankkeessa Sisä-Mongoliassa.

(82) Koska valtio puuttuu grafiittielektrodien tuotannonalan toimintaan laajasti ja alalla, myös tuotantoketjun alkupäässä, on merkittävästi valtion omistamia yrityksiä, myöskään yksityisomistuksessa olevat tuottajat eivät kykene toimimaan markkinaehtojen mukaisesti. Poliittinen valvonta ja ohjaus koskevat sekä julkisessa että yksityisessä omistuksessa olevia grafiittielektrodialan yrityksiä, kuten jäljempänä 3.3.1.5 jaksossa todetaan.

3.3.1.4 Perusasetuksen 2 artiklan 6 a kohdan b alakohdan toisen luetelmakohdan mukaiset merkittävät vääristymät: valtion läsnäolo yrityksissä, mikä mahdollistaa valtion puuttumisen hintoihin tai kustannuksiin

(83) Sen lisäksi, että Kiinan valtio harjoittaa määräysvaltaa talouselämään valtion yritysten omistajuuden ja muiden välineiden kautta, se voi myös puuttua hintoihin ja kustannuksiin, koska valtio on edustettuna yrityksissä. Viranomaisilla on oikeus nimittää ja erottaa keskeistä johtohenkilöstöä valtion omistamissa yrityksissä Kiinan lainsäädännön mukaan, minkä voidaan katsoa heijastavan omistajuuteen liittyviä oikeuksia (30), ja toisen merkityksellisen kanavan, jonka kautta valtio voi puuttua liiketoimintaa koskeviin päätöksiin, muodostavat Kiinan kommunistisen puolueen solut sekä valtion omistamissa että yksityisissä yrityksissä. Kiinan yhtiölain mukaan jokaiseen yritykseen on perustettava kommunistisen puolueen yksikkö (jossa on kommunistisen puoleen perustamisasiakirjan mukaisesti vähintään kolme kommunistisen puolueen jäsentä) (31), ja yrityksen on tarjottava tarpeelliset puitteet puolueyksikön toiminnalle. Vaikuttaa siltä, että aiemmin tätä vaatimusta ei aina ole noudatettu tai pantu tiukasti täytäntöön. Vuodesta 2016 lähtien kommunistinen puolue on kuitenkin pitänyt tiukemmin kiinni poliittisesta ja periaatteellisesta oikeudestaan valvoa valtion omistamien yritysten liiketoimintaan liittyviä päätöksiä. Kiinan kommunistisen puolueen on myös raportoitu kohdistaneen painetta yksityisiin yrityksiin, jotta ne asettaisivat patriotismin etusijalle ja noudattaisivat puoluekuria. (32) Vuonna 2017 raportoitiin, että puoluesoluja oli 70 prosentissa noin 1,86 miljoonasta yksityisomistuksessa olevasta yrityksestä ja Kiinan kommunistisen puolueen yksiköt yrityksissä lisäsivät painetta voidakseen sanoa viimeisen sanan liiketoimintapäätöksistä. (33) Näitä sääntöjä sovelletaan yleisesti Kiinan taloudessa kaikilla sektoreilla, ja niitä noudattavat myös grafiittielektrodien tuottajat ja niiden raaka-aineiden toimittajat.

(84) Lisäksi 15 päivänä syyskuuta 2020 julkaistiin kommunistisen puolueen keskuskomitean suuntaviivat (”General Office of CCP Central Committee’s Guidelines on stepping up the United Front work in the private sector for the new era”), jäljempänä ’suuntaviivat’ (34), joissa laajennettiin edelleen puoluekomiteoiden roolia yksityisissä yrityksissä. Näiden suuntaviivojen II.4 jakson mukaan ”on lisättävä puolueen yleistä valmiutta johtaa yhteiseen rintamaan liittyvää työtä yksityissektorilla ja tehostaa toimia alalla” ja III.6 jakson mukaan ”on tehostettava edelleen puolueen vahvistamista yksityisyrityksissä ja annettava puoluesoluille mahdollisuus toimia tehokkaasti linnoituksena ja annettava puolueen jäsenille mahdollisuus toimia eturintamassa ja edelläkävijöinä”. Suuntaviivoilla korostetaan ja pyritään vahvistamaan kommunistisen puolueen roolia yrityksissä ja muissa yksityissektorin yksiköissä. (35)

(85) Monet grafiittielektrodien tuottajat ovat siis valtion omistuksessa ja ilmoittavat sitoutuvansa noudattamaan valtion teollisuuspolitiikkaa ja kunnioittamaan kommunistisen puolueen johtavaa roolia. Esimerkiksi valtion omistamat tuottajat Henan General Machinery ja Kaifeng Carbon ovat korostaneet kommunistisen puolueen suuntaviivojen merkitystä jo useita vuosia, ja Henan General Machinery ilmoittaa, että sitä ”ohjaa kehittämisen tieteellinen käsite, [ja se ] toteuttaa syvällisesti Kiinan kommunistisen puolueen 18. kansankongressin aatteen” (36), ja Kaifeng Carbon raportoi yrityksen ensimmäisestä onnistuneesta puoluekokouksesta jo vuonna 2016. (37) Valtion ja puolueen vaikutus ei rajoitu kuitenkaan vain valtion omistamiin yrityksiin vaan kohdistuu myös yksityisomistuksessa oleviin yrityksiin, mikä vahvistaa, että kommunistisen puolueen vaikutus yksityissektorilla on kasvussa, kuten edellisessä kappaleessa kuvataan. Komissio huomauttaa tässä yhteydessä, että Fangda Carbon New Materials Co., LTD.:n hallituksen puheenjohtaja on myös kommunistisen puolueen jäsen. (38) Lisäksi yritys toteaa puolueen vahvistamiseen liittyvästä toiminnastaan seuraavaa: ”Fangda Carbon yhtenä maailman johtavista hiilialan yrityksistä toteuttaa yrityskulttuuria ottaen huomioon puolueen vahvistamisen keskeisenä tekijänä. Vuosien mittaan yritys on keskittynyt yrityksen kehittämisstrategiaan, jossa puolueen vahvistaminen lujittaa kasvua, ja on horjumatta integroinut puolueen vahvistamiseen liittyvät toimet yrityksen tuotanto- ja liiketoimintapäätöksiin ja saanut aikaan vahvaa positiivista energiaa yrityksen tervettä ja nopeaa kehittämistä varten. Vuosien mittaan Fangda Carbon on jatkuvasti vahvistanut puolueorganisaation kehittämistä. Yrityksen puoluekomitea on saanut ruohonjuuritason edistyneen puolueorganisaation kansallisen pioneerin kunniamaininnan.” (39) Zhongze-ryhmään kuuluva Jilin Carbon Co. LTD. toteaa ”Zhongze-ryhmän kaikkien tasojen puolueorganisaatioiden toteuttavan puolueen vahvistamiseen liittyviä toimia Kiinan kommunistisen puolueen perustamisen 99-vuotispäivän juhlistamiseksi ja yksityisten yritysten osoittavan määrätietoisuutta, uskoa ja vastuullisuutta sitoutua puolueen johtajuuteen sosialistisen talouden rakentamiseksi. Kaikki Zhongze-ryhmään kuuluvat yritykset ovat aina tehneet hyvää työtä puolueen vahvistamisessa, ja toimiin ovat sisältyneet esimerkiksi puoluetta koskevien oppituntien kehittäminen, puolueen historiaa koskevien oppituntien järjestäminen sekä edistyneiden mallien luominen, punaisen geenin periminen sekä alkuperäisten pyrkimysten säilyttäminen.” (40)

(86) Lisäksi komissio toteaa, että China Carbon Industry -järjestön – joka on grafiittielektrodialan toimialajärjestö ja jonka jäsen Fangda Carbon New Materials Co., LTD on ja jonka varapuheenjohtajana se toimii ja jonka jäsen Liaoning Dantan Technology Group on ja jonka pysyvänä johtajana se toimii (41) – yhtiöjärjestyksessä todetaan selvästi, että järjestön perimmäisenä tavoitteena on panna täytäntöön puolueen suuntaviivoja ja politiikkaa ja että järjestö toimii Kiinan kommunistisen puolueen johtajuudessa Kiinan kommunistisen puolueen perustamiskirjan määräysten mukaisesti, perustaa Kiinan kommunistisen puolueen organisaation, kehittää puoluetoimintaa ja tarjoaa asianmukaiset edellytykset puolueorganisaation toiminnalle.” (42)

(87) Valtion läsnäolo rahoitusmarkkinoilla ja sen puuttuminen niiden toimintaan (ks. myös 3.3.1.8 jakso) samoin kuin raaka-aineiden ja tuotantopanosten tarjoamiseen lisää vääristävää vaikutusta markkinoihin. (43) Näin ollen valtion läsnäolo yrityksissä, myös valtion omistamissa yrityksissä, grafiittielektrodien sektorilla ja muilla sektoreilla (kuten finanssimarkkinoilla ja tuotantopanossektorilla) antaa Kiinan viranomaisille mahdollisuuden puuttua hintoihin ja kustannuksiin.

3.3.1.5 Perusasetuksen 2 artiklan 6 a kohdan b alakohdan kolmannen luetelmakohdan mukaiset merkittävät vääristymät: syrjivät julkiset politiikat tai toimenpiteet, joilla suositaan kotimaisia tavarantoimittajia tai vaikutetaan muutoin vapaisiin markkinavoimiin

(88) Kiinan talouden suuntaa ohjaa merkittävässä määrin pitkälle viety suunnitelmajärjestelmä, jossa esitetään prioriteetteja ja vahvistetaan tavoitteet, joihin keskus- ja paikallishallintojen on keskityttävä. Kaikilla hallinnon tasoilla on suunnitelmia, jotka kattavat käytännöllisesti katsoen kaikki talouden sektorit. Suunnitteluvälineissä asetetut tavoitteet ovat sitovia, ja kullakin hallinnon tasolla toimivat viranomaiset valvovat, että alemmat hallintotasot panevat suunnitelmat täytäntöön. Kiinan suunnitelmajärjestelmän tuloksena resursseja ohjataan sektoreille, jotka valtio on nimennyt strategisiksi tai muutoin poliittisesti merkittäviksi, eikä niitä jaeta markkinavoimien perusteella. (44)

(89) Kiinan viranomaiset pitävät grafiittielektrodien tuotannonalaa keskeisenä tuotannonalana. Tämä käy ilmi lukuisista grafiittielektrodeihin keskittyvistä suunnitelmista, ohjeista ja muista asiakirjoista, jotka on laadittu kansallisella, alueellisella ja kunnallisella tasolla.

(90) Kuten valituksessa ja 67 kappaleessa todetaan, on olemassa useita poliittisia suuntaviivoja sisältäviä asiakirjoja, joissa käsitellään grafiittielektrodien tuotannonalaa ja neulakoksia, joka on grafiittielektrodien tuotannon pääraaka-aine. Valituksessa esitetyt tiedot vahvistettiin komission tutkimuksessa. Grafiittielektrodien tuotannonala on esimerkiksi lueteltu kannustettavana tuotannonalana kansallisen kehittämis- ja uudistamiskomission (NDRC) teollisuuden rakennemuutoksia koskevan ohjeistavan luettelon (2019) kohdassa VIII.2. Kyseissä kohdassa viitataan suurtehoelektrodeihin, joiden halkaisija on vähintään 600 mm, mikrohuokoisiin ja ultramikrohuokoisiin hiilitiiliin masuuneja varten, erityisgrafiittiin (korkea kestävyys, korkea tiheys, korkea puhtaus, korkea kerroin), (laadukkaisiin) grafiittikatodeihin sekä grafitointiuunien kehittämiseen ja tuotantoon. (45) Luettelon samassa jaksossa mainitaan myös neulakoksi: ”rikinpoistosta syntyvän nestemäisen jätteen hyödyntäminen, koksausjäteveden, kivihiilitervan ja hiilipohjaisten materiaalien ja kivihiilipiestä saadun neulakoksin edistynyt käsittely ja uudelleenkäyttö sekä koksiuunikaasun, raakakaasun ja kierrätysammoniakin korkean lisäarvon hyödyntäminen”. Provinssitasolla hiiliteollisuuden rakennemuutoksen ja uudistamisen nopeuttaminen on yksi teollisuuden ja tietotekniikan kehittämistä koskevassa Shanxin provinssin 13. viisivuotissuunnitelmassa nimetyistä prioriteeteista. Suunnitelmassa viitataan sekä grafiittielektrodeihin että neulakoksiin, ja sen mukaan provinssissa ”kehitetään aktiivisesti edelleen pesuöljyn, fenoliöljyn, naftaleeniöljyn, antraseeniöljyn ja muiden jakeiden hienojalostuskemikaaleja, keskitytään pikipohjaisen neulakoksin ja UHP-grafiittilektrodien, erityisöljymustan, reaktoriluokan grafiitin ja pikipohjaisten korkean lisäarvon hiilimateriaalien kuten hiilikuidun edistämiseen. Edistetään laajamittaisen tuotantokapasiteetin muodostamista”. (46) Kunnallisella tasolla esimerkkinä on Jishan Economic Development Zone -alueen Xishe-teollisuuspuisto Datongissa (Shanxi), jossa uutta UHP-grafiittielektrodihanketta, jonka vuosituotos on 60 000 tonnia halkaisijaltaan yli 600 mm:n suuruisia grafiittielektrodeja ja kokonaisinvestoinnit 1,2 miljardia RMB, pidetään provinssin avainhankkeena. (47) Komission tutkimuksessa vahvistettiin myös, että Länsi-Henanin teollisuuden rakennemuutos- ja uudistussuunnitelma ja demonstrointialueiden rakennussuunnitelma (48), uusien tuotannonalojen korkealaatuista kehittämistä autonomisella alueella koskeva Sisä-Mongolian täytäntöönpanosuunnitelma (49), kansallisen uuden raaka-ainepohjan rakentamishankkeen täytäntöönpanosuunnitelma Liaoningin provinssissa (50) sekä tuotannonalan vahvistamissuunnitelma Heilongjiangin provinssissa (51) ovat teollisuuspolitiikan asiakirjoja, joissa kohteena on grafiittielektrodien sektori.

(91) Kaiken kaikkiaan Kiinan viranomaiset toteuttavat toimia, joilla grafiittielektrodien alan toimijat saadaan noudattamaan kannustettavien tuotannonalojen tukemista koskevia julkisen politiikan tavoitteita, mukaan lukien neulakoksin tuotanto tarkasteltavana olevan tuotteen valmistuksessa käytettävänä pääraaka-aineena. Tällaisilla toimenpiteillä estetään markkinavoimia toimimasta vapaasti.

3.3.1.6 Perusasetuksen 2 artiklan 6 a kohdan b alakohdan neljännen luetelmakohdan mukaiset merkittävät vääristymät: konkurssi-, yhtiö- ja varallisuuslainsäädännön puuttuminen, syrjivä soveltaminen tai sen riittämätön täytäntöönpano

(92) Asiakirja-aineistossa olevien tietojen perusteella Kiinan konkurssijärjestelmä ei vaikuta pystyvän riittävästi toteuttamaan omia päätavoitteitaan eli selvittämään oikeudenmukaisesti saatavia ja velkoja ja turvaamaan velallisten ja velkojien laillisia oikeuksia ja etuja. Tämä vaikuttaa juontavan juurensa siitä, että vaikka Kiinan konkurssilainsäädäntö virallisesti perustuu samoihin periaatteisiin kuin vastaava lainsäädäntö muissa maissa, Kiinan järjestelmälle on ominaista järjestelmällinen heikko täytäntöönpano. Konkurssien lukumäärä on äärimmäisen alhainen suhteessa maan talouden kokoon eikä vähiten sen vuoksi, että maksukyvyttömyysmenettelyihin liittyy lukuisia puutteita, jotka tosiasiassa estävät konkurssimenettelyt. Lisäksi valtion rooli maksukyvyttömyysmenettelyissä on edelleen vahva ja aktiivinen, ja sillä on usein suora vaikutus menettelyn lopputulokseen. (52)

(93) Lisäksi Kiinan omistusoikeusjärjestelmän puutteet ovat erityisen ilmeiset maanomistuksen ja maankäyttöoikeuksien suhteen. (53) Kiinan valtio omistaa kaiken maan (kollektiivisesti omistettu maa maaseudulla ja valtion omistama maa kaupunkialueilla). Sen jakaminen riippuu täysin valtiosta. Voimassa on säännöksiä, joiden tavoitteena on myöntää maankäyttöoikeudet avoimesti ja markkinahinnoilla, esimerkiksi tarjouskilpailumenettelyllä. Näitä säännöksiä kuitenkin laiminlyödään säännöllisesti, ja jotkin ostajat voivat hankkia maata ilmaiseksi tai alle markkinahintojen. (54) Lisäksi viranomaiset pyrkivät usein maata jakaessaan erityisiin poliittisiin tavoitteisiin, kuten taloussuunnitelmien täytäntöönpanoon. (55)

(94) Kiinan talouden muiden alojen tapaan grafiittielektrodien tuottajiin sovelletaan Kiinan konkurssi-, yhtiö- ja varallisuuslainsäädäntöä. Tämän vuoksi konkurssi- ja varallisuuslainsäädännön syrjivästä tai riittämättömästä täytäntöönpanosta johtuvat ylhäältä alaspäin suuntautuvat vääristymät vaikuttavat myös näihin yrityksiin. Tässä tutkimuksessa ei tullut esiin mitään, mikä asettaisi kyseiset havainnot kyseenalaisiksi. Sen vuoksi komissio päätteli, että Kiinan konkurssi- ja omaisuuslainsäädäntö ei toimi asianmukaisesti, ja tästä aiheutuu vääristymiä, jotka liittyvät maksukyvyttömien yritysten pitämiseen hengissä sekä maankäyttöoikeuksien myöntämiseen Kiinassa. Käytettävissä olevan näytön perusteella nämä seikat vaikuttavan koskevan täysin myös alumiinista valmistetusta grafiittielektrodien tuotannonalaa.

(95) Edellä esitetyn perusteella komissio päätteli, että konkurssi- ja omaisuuslainsäädännön soveltaminen oli grafiittielektrodien tuotannonalalla syrjivää tai täytäntöönpano puutteellista, myös tarkasteltavana olevan tuotteen osalta.

3.3.1.7 Perusasetuksen 2 artiklan 6 a kohdan b alakohdan viidennen luetelmakohdan mukaiset merkittävät vääristymät: palkkakustannusten vääristyminen

(96) Markkinoihin perustuvien palkkojen järjestelmä ei voi kehittyä Kiinassa täysin, koska työntekijöillä ja työnantajilla ei ole oikeutta järjestäytyä kollektiivisesti. Kiina on jättänyt ratifioimatta useita Kansainvälisen työjärjestön (ILO) keskeisiä yleissopimuksia, etenkin sellaisia, jotka koskevat järjestäytymisoikeutta ja kollektiivista neuvotteluoikeutta. (56) Kansallisen lainsäädännön mukaan vain yksi ammattiyhdistys on aktiivinen. Kyseinen järjestö ei ole kuitenkaan täysin riippumaton valtion viranomaisista, ja sen osallistuminen työehtosopimusneuvotteluihin ja työntekijöiden oikeuksien suojeluun on edelleenkin vähäistä. (57) Lisäksi Kiinan työvoiman liikkuvuutta rajoitetaan kotitalouksien rekisteröintijärjestelmällä, joka rajoittaa sosiaaliturva- ja muiden etuuksien täyden saannin tietyn hallinnollisen alueen asukkaisiin. Tämän seurauksena työntekijöillä, jotka eivät kuulu paikallisten asukkaiden rekisteriin, on yleensä heikko työllisyysasema ja alempi palkka kuin asukasrekisteriin kuuluvilla. (58) Nämä seikat vääristävät palkkakustannuksia Kiinassa.

(97) Siitä, että grafiittielektrodien tuotannonalaan ei sovellettaisi edellä kuvattua Kiinan työlainsäädäntöjärjestelmää, ei esitetty mitään näyttöä. Palkkakustannusten vääristymät vaikuttavat siten grafiittielektrodien tuotannonalaan sekä suoraan (tarkasteltavana olevaa tuotetta tai sen tuotannon pääraaka-ainetta valmistettaessa) että välillisesti (kun sektori saa pääomaa tai tuotantopanoksia yrityksiltä, joihin sovelletaan samaa Kiinan työlainsäädäntöjärjestelmää).

3.3.1.8 Perusasetuksen 2 artiklan 6 a kohdan b alakohdan kuudennen luetelmakohdan mukaiset merkittävät vääristymät: mahdollisuus saada rahoitusta, jonka myöntävät instituutiot, jotka toteuttavat julkisen politiikan tavoitteita tai toimivat muulla tavoin niin, etteivät ne ole valtiosta riippumattomia

(98) Yritystoimijoiden pääomansaantiin liittyy Kiinassa useita vääristymiä.

(99) Kiinan rahoitusjärjestelmälle on ensinnäkin ominaista, että siinä ovat vahvassa asemassa valtion omistamat pankit (59), jotka rahoitusta myöntäessään ottavat huomioon muita kriteereitä kuin hankkeen taloudellisen elinkelpoisuuden. Rahoitusalan ulkopuolella toimivien valtion omistamien yritysten tavoin pankit ovat sidoksissa valtioon omistajuuden lisäksi myös henkilökohtaisten suhteiden kautta (Kiinan kommunistinen puolue nimittää valtion omistamien rahoituslaitosten johtajat) (60), ja pankit panevat säännöllisesti täytäntöön valtion suunnittelemaa julkista politiikkaa, kuten rahoitusalan ulkopuolella toimivat valtion omistamat yrityksetkin. Näin toimiessaan pankit noudattavat selkeää oikeudellista velvoitetta harjoittaa liiketoimintaansa kansantalouden ja yhteiskunnallisen kehityksen tarpeiden mukaisesti ja valtion teollisuuspolitiikan ohjauksessa. (61) Tähän liittyy myös muita sääntöjä, jotka ohjaavat rahoitusta sektoreille, jotka valtio on nimennyt kannustettaviksi tai muutoin merkittäviksi. (62)

(100) Eri säännöksissä viitataan kyllä tarpeeseen noudattaa tavanomaisia pankkitoimintaan liittyviä käyttäytymis- ja vakavaraisuussääntöjä, kuten tarpeeseen tutkia lainan ottajan luottokelpoisuus, mutta esimerkiksi kaupan suojatoimenpiteitä koskevien tutkimusten päätelmistä saatu mittava näyttö osoittaa, että näillä säännöksillä on vain toissijainen rooli erilaisten oikeudellisten välineiden soveltamisessa.

(101) Kiinan viranomaiset ovat esimerkiksi aivan äskettäin selventäneet, että Kiinan kommunistisen puolueen on valvottava myös yksityisessä kaupallisessa pankkitoiminnassa tehtäviä päätöksiä ja näiden päätösten on oltava kansallisen politiikan mukaisia. Yksi pankkitoiminnan ohjaukseen liittyvistä valtion kolmesta yleisestä tavoitteesta on nyt puolueen johtoaseman lujittaminen pankki- ja vakuutusalalla, myös yritysten operatiivisiin ja johtamiseen liittyvissä asioissa. (63) Kaupallisten pankkien suoriutumisen arviointiperusteissa on myös otettava nyt huomioon etenkin se, miten pankit ”edistävät kansallisia kehitystavoitteita ja reaalitaloutta”, ja erityisesti se, miten ne ”palvelevat strategisia ja uusia tuotannonaloja”. (64)

(102) Lisäksi joukkolaina- ja luottoluokitukset ovat usein vääristyneitä monista eri syistä, kuten siksi, että yrityksen strateginen merkitys Kiinan valtiolle ja valtion vahva implisiittinen takaus vaikuttavat riskinarviointiin. Arvioiden mukaan kiinalaiset luottoluokitukset vastaavat järjestelmällisesti alempia kansainvälisiä luokituksia. (65)

(103) Tähän liittyy myös muita sääntöjä, jotka ohjaavat rahoitusta sektoreille, jotka valtio on nimennyt kannustettaviksi tai muutoin merkittäviksi. (66) Tämän tuloksena lainanannossa suositaan valtion omistuksessa olevia yrityksiä, suuria yksityisiä yrityksiä, joilla on hyvät yhteydet, sekä keskeisillä tuotannonaloilla toimivia yrityksiä, mikä viittaa siihen, että pääoman saatavuus ja kustannukset eivät ole samat kaikille markkinatoimijoille.

(104) Toiseksi lainakustannukset on pidetty keinotekoisen alhaisina investointien lisäämiseksi. Tämä on johtanut pääomasijoitusten liialliseen käyttöön ja sijoitusten tuottojen jatkuvaan pienemiseen. Tästä osoituksena on yritysten velkaantumisasteen hiljattainen kohoaminen valtion sektorilla kannattavuuden jyrkästä putoamisesta huolimatta, mikä viittaa siihen, että pankkijärjestelmässä toiminnassa oleva mekanismi ei noudata normaaleja kaupallisia reaktioita.

(105) Kolmanneksi, vaikka nimelliskorot vapautettiin lokakuussa 2015, hintasignaalit eivät edelleenkään synny vapaiden markkinavoimien vaikutuksesta, vaan niihin vaikuttavat valtiosta johtuvat vääristymät. Enintään viitekoron suuruisina myönnettävien lainojen osuus oli edelleen vähintään kolmannes kaikesta lainanannosta vuoden 2018 lopussa. (67) Kiinan viralliset tiedotusvälineet ovat äskettäin raportoineet, että Kiinan kommunistinen puolue vaati ”lainamarkkinoiden korkotason laskemista”. (68) Keinotekoisen alhaiset korot johtavat alihinnoitteluun ja tämän seurauksena liialliseen pääoman käyttöön.

(106) Yleinen luottojen lisääntyminen Kiinassa viittaa siihen, että pääoman kohdentamisen tehokkuus on heikkenemässä ilman merkkejä luotonannon kiristymisestä, jota voitaisiin odottaa vääristymättömässä markkinaympäristössä. Tämän seurauksena järjestämättömät lainat ovat lisääntyneet nopeasti viime vuosina. Velkariskin kasvaessa Kiinan valtio on päättänyt välttää maksukyvyttömyystilanteita. Tästä syystä luottotappioita on käsitelty pidentämällä laina-aikaa eli luomalla nk. zombie-yrityksiä tai siirtämällä velka (esim. yhteenliittymien kautta tai muuntamalla velka osakkeiksi) poistamatta välttämättä velkaongelmaa tai puuttumatta sen perussyihin.

(107) Markkinoiden vapauttamiseksi viime aikoina toteutetuista toimista huolimatta Kiinan yritysluottojärjestelmään vaikuttavat merkittävät vääristymät, jotka johtuvat valtion edelleen merkittävästä roolista pääomamarkkinoilla.

(108) Siitä, että grafiittielektrodien tuotannonalaan ei kohdistuisi edellä kuvattu valtion puuttuminen rahoitusjärjestelmän toimintaan, ei esitetty mitään näyttöä. Sen vuoksi rahoitusjärjestelmään liittyvät valtion toimet vaikuttavat voimakkaasti markkinaolosuhteisiin kaikilla tasoilla.

3.3.1.9 Kuvattujen vääristymien systeeminen luonne

(109) Komissio totesi, että maaraportissa kuvatut vääristymät ovat ominaisia Kiinan taloudelle. Käytettävissä oleva näyttö osoittaa, että 3.3.1.2–3.3.1.5 jaksossa ja maaraportin A osassa kuvatut tosiseikat ja Kiinan järjestelmän ominaisuudet koskevat koko maata ja kaikkia talouden toimialoja. Sama pätee 3.3.1.6–3.3.1.8 jaksossa ja maaraportin B osassa kuvattuihin tuotannontekijöihin.

(110) Komissio muistuttaa, että grafiittielektrodien tuottamiseksi tarvitaan eri tuotantopanoksia, kuten raakaöljykoksia, raakaöljypohjaista neulakoksia, pikipohjaista neulakoksia ja sähköä (ks. 2.1 jakso). Asiakirja-aineistoon sisältyvän näytön mukaan Kiina on yksi neulakoksin suurimmista tuottajista. Neulakoksi on keskeinen raaka-aine grafiittielektrodien tuotantoprosessissa, ja otokseen valitut vientiä harjoittavat tuottajat hankkivat suurimman osan (eli yli 70 prosenttia ostoarvon mukaan tarkasteltuna) tuotantopanoksistaan Kiinasta. Kun grafiittielektrodien tuottajat ostavat tai hankkivat nämä tuotantopanokset, niiden maksamat hinnat (jotka kirjataan niiden kustannuksina) ovat selvästi alttiina samoille jo aikaisemmin mainituille systeemisille vääristymille. Esimerkkinä voidaan mainita, että tuotantopanosten toimittajat työllistävät työvoimaa, johon kohdistuu vääristymiä. Ne saattavat myös lainata rahaa, johon kohdistuu rahoitussektorista / pääoman jakamisesta johtuvia vääristymiä. Lisäksi niihin sovelletaan suunnittelujärjestelmää, jota toteutetaan valtionhallinnon kaikilla tasoilla ja kaikilla tuotannonaloilla.

(111) Näin ollen sen lisäksi, että grafiittielektrodien kotimarkkinoiden myyntihintoja ei voida käyttää perusasetuksen 2 artiklan 6 a kohdan a alakohdan nojalla, vaikutukset kohdistuvat myös kaikkiin tuotantopanosten (muun muassa raaka-aineiden, energian, maan, rahoituksen ja työvoiman) kustannuksiin, koska valtion merkittävä puuttuminen toimintaan vaikuttaa hinnanmuodostukseen (ks. raportin A ja B osa). Pääoman myöntämiseen, maankäyttöoikeuksiin, työvoimaan, energiaan ja raaka-aineisiin liittyvää valtion puuttumista toimintaan esiintyy kaikkialla Kiinassa. Tämä tarkoittaa muun muassa sitä, että merkittäviä vääristymiä kohdistuu myös tuotantopanokseen, joka on tuotettu Kiinassa yhdistämällä erilaisia tuotannontekijöitä. Sama koskee tuotantopanoksen tuotantopanosta ja niin edelleen. Kiinan viranomaiset tai vientiä harjoittavat tuottajat eivät ole esittäneet tässä tutkimuksessa mitään vastakkaista näyttöä tai väitettä.

3.3.1.10 Päätelmä

(112) Edellä 3.3.1.2–3.3.1.9 jaksossa esitetyssä analyysissä, jossa on tarkasteltu kaikkea käytettävissä olevaa näyttöä Kiinan puuttumisesta talouden toimintaan yleisesti ja grafiittielektrodien tuotannonalalla erityisesti, osoitettiin, että tarkasteltavana olevan tuotteen hinnat tai kustannukset, mukaan luettuna raaka-aineiden, energian ja työvoiman kustannukset, eivät ole tulosta vapaista markkinavoimista, koska niihin vaikuttaa valtion merkittävä puuttuminen toimintaan perusasetuksen 2 artiklan 6 a kohdan b alakohdassa tarkoitetulla tavalla, kuten siinä luetellun yhden tai useamman tekijän tosiasiallinen tai mahdollinen vaikutus osoittaa. Tämän perusteella ja koska Kiinan viranomaiset eivät toimineet yhteistyössä, komissio hylkäsi vientiä harjoittavien tuottajien väitteet, jotka koskivat merkittävien vääristymien puuttumista (ks. 69 kappale), ja päätteli, että ei ole asianmukaista käyttää kotimarkkinoiden hintoja ja kustannuksia normaaliarvon määrittämiseen tässä tapauksessa.

(113) Sen vuoksi komissio päätti muodostaa normaaliarvon yksinomaan vääristymättömiä hintoja tai vertailuarvoja heijastavien tuotanto- ja myyntikustannusten perusteella eli tässä tapauksessa asianmukaisen edustavan maan vastaavien tuotanto- ja myyntikustannusten perusteella perusasetuksen 2 artiklan 6 a kohdan a alakohdan mukaisesti, kuten seuraavassa jaksossa esitetään.

3.3.2 Edustava maa

3.3.2.1 Yleiset huomautukset

(114) Edustavan maan valinta perustui seuraaviin perusasetuksen 2 artiklan 6 a kohdan mukaisiin kriteereihin: — Kiinan taloudellista kehitystä vastaava taso. Tätä varten komissio käytti maita, joiden bruttokansantulo henkeä kohti on Maailmanpankin tietokannan (69) perusteella samanlainen kuin Kiinalla; — kyseisessä maassa tuotetaan tutkimuksen kohteena olevaa tuotetta; — asiaa koskevien julkisten tietojen saatavuus edustavassa maassa. — jos mahdollisia edustavia maita on useampi kuin yksi, etusija annetaan tarvittaessa sellaiselle maalle, jossa sosiaaliturva ja ympäristönsuojelu ovat riittävällä tasolla.

(115) Kuten 43 ja 44 kappaleessa esitetään, komissio laati ja liitti asiakirja-aineistoon kaksi normaaliarvon määrittämisen lähteitä koskevaa muistiota. Muistioissa kuvattiin asiaan liittyvien perusteiden taustalla olevia tosiasioita ja näyttöä ja käsiteltiin näitä seikkoja ja merkityksellisiä lähteitä koskevia huomautuksia, jotka osapuolet olivat esittäneet. Toisessa muistiossa komissio ilmoitti asianomaisille osapuolille aikomuksestaan pitää Meksikoa asianmukaisena edustavana maana tässä tapauksessa, jos perusasetuksen 2 artiklan 6 a kohdassa tarkoitettujen merkittävien vääristymien esiintyminen vahvistuu. Komission arvio voidaan tiivistää seuraavasti.

3.3.2.2 Samankaltainen talouden kehitystaso kuin Kiinalla ja tutkimuksen kohteena olevan tuotteen tuotanto

(116) Tuotannontekijöitä koskevassa ensimmäisessä muistiossa komissio yksilöi maita, joiden taloudellisen kehityksen taso vastaa Kiinaa. Maailmanpankki luokitteli nämä maat tutkimusajanjaksolla ”ylemmän keskitulotason” maiksi bruttokansantulon perusteella. Tutkimuksen kohteena olevan tuotteen merkittävää tuotantoa todettiin olevan kuitenkin vain kolmessa maassa eli Malesiassa, Meksikossa ja Venäjällä.

(117) Toisen muistion julkaisemisen jälkeen CCCME ja Fangda Carbon New Material Co., LTD väittivät, että Malesia, Meksiko ja Venäjä eivät ole asianmukaisia valintoja edustavaksi maaksi, ja suosittelivat muita mahdollisia maita, erityisesti Ukrainaa ja Intiaa. Molemmat osapuolet huomauttivat, että komissio oli äskettäisessä menettelyssä valinnut Intian edustavaksi maaksi. (70)

(118) Komissio käytti Intiaa edustavana maana osapuolten edellä mainitsemassa tutkimuksessa, koska tutkimuksen kohteena olevaa tuotetta ilmeisesti tuotettiin vain Intiassa ja Amerikan yhdysvalloissa. Koska kyseinen tutkimus oli toimenpiteiden voimassaolon päättymistä koskeva tarkastelu, jossa on kyse polkumyynnin todennäköisestä jatkumisesta tai toistumisesta sen tosiasiallisesta tasosta riippumatta, komissio katsoi, että Intia voisi poikkeuksellisesti toimia perustana tuotanto- ja myyntikustannusten määrittämiselle, kun otetaan huomioon kyseisen tapauksen erityiset olosuhteet.

(119) Lisäksi muistiot sisältävät erityisen liitteen, jossa ohjeistetaan osapuolia toimittamaan tietoja mahdollisista muista edustavista maista ja/tai yrityksistä perusasetuksen 2 artiklan 6 a kohdan a alakohdan soveltamista varten. Kumpikaan osapuoli ei toimittanut tietoja edellä mainitussa liitteessä edellytetyllä tavalla ja tarkkuudella.

(120) Komissio huomauttaa, että Intian ja Ukrainan taloudellisen kehityksen taso on Maailmanpankin luokituksen mukaan alempi kuin Kiinan, kun taas Malesian, Meksikon ja Venäjän taloudellisen kehityksen taso on sama kuin Kiinan. Perusasetuksen 2 artiklan 6 a kohdan a alakohdan ensimmäisen luetelmakohdan mukaan normaaliarvo on määritettävä käyttäen perustana vastaavia tuotanto- ja myyntikustannuksia asianmukaisessa edustavassa maassa, jonka talouden kehitystaso on samankaltainen kuin viejämaan, ja tämän mukaisesti näitä maita pidettiin asianmukaisina mahdollisina edustavina maina, eikä ollut mitään syytä harkita sellaisten maiden käyttöä, joiden taloudellisen kehityksen taso oli alhaisempi, kuten Intiaa ja Ukrainaa. Sen vuoksi komissio hylkäsi nämä väitteet.

3.3.2.3 Asiaa koskevien julkisten tietojen saatavuus edustavassa maassa

(121) Komissio ilmoitti ensimmäisessä muistiossa, että tarkasteltavana olevaa tuotetta tuottaviksi maiksi yksilöidyissä maissa eli Malesiassa, Meksikossa ja Venäjällä on vielä tarkistettava, ovatko tarkasteltavana olevan tuotteen tuottajien rahoitustiedot julkisesti saatavilla.

(122) Venäjän federaatiossa yksilöityjen tuottajien tilinpäätökset koskivat vain vuotta 2019. Lisäksi yhden Venäjällä toimivan yrityksen toiminta oli tappiollista. Komissio yksilöi ensimmäisessä muistiossa myös useita Venäjän markkinoilla esiintyviä vääristymiä, jotka vaikuttivat tutkimuksen kohteena olevan tuotteen tuotantokustannuksiin ja heikensivät Venäjän mahdollisuutta toimia soveltuvana edustavana maana.

(123) Malesiassa helposti saatavilla olevat tilinpäätöstiedot olivat vuodelta 2017 ja näin ollen vanhentuneita tutkimusajanjaksoon nähden. Malesiassa oli myös voimassa kaksi vientirajoitusta, joskin niillä oli vain vähäinen vaikutus tutkimuksen kohteena olevan tuotteen tuotantokustannuksiin, koska niiden osuus otokseen valittujen vientiä harjoittavien tuottajien grafiittielektrodien tuotantokustannuksista oli noin 1 prosentti. Tällä välin komissio pääsi tutustumaan yrityksen Showa Denko Malaysia (71) julkisesti saatavilla oleviin tilinpäätöstietoihin vuodelta 2020, mutta yrityksen toiminta oli tappiollista kyseisenä vuonna. Kyseisessä maassa ei ollut tuottajaa, jonka toiminta olisi ollut kannattavaa ja josta olisi ollut helposti saatavilla olevia tietoja tutkimusajanjaksolta, joten komissio ei pitänyt Malesiaa soveltuvana edustavana maana.

(124) Meksikossa komissio yksilöi yhden tuottajan, GrafTech Mexico S.A. de C.V, jäljempänä ’GrafTech Mexico’. Yrityksen tilinpäätöstiedot eivät olleet helposti saatavilla, mutta komissio löysi GrafTech-konsernin, jäljempänä ’GrafTech International’, vuoden 2020 vuosikertomuksen, joka sisälsi konsernin konsolidoidun tilinpäätöksen. Nämä vaikuttivat olevan parhaat helposti saatavilla olevat tiedot. Komissio totesi ensimmäisessä muistiossa, että Meksikossa on grafiittielektrodien (tariffikoodit 8545 11 ja 8545 90) tuontia koskevia vaatimuksia merkintävaatimusten muodossa. Nämä merkintävaatimukset eivät kuitenkaan ole tuotekohtaisia, vaan niitä sovelletaan kaikkiin Meksikoon tuotaviin tuotteisiin. Asiaa koskevassa Meksikon asetuksessa (72) annetaan yleisiä sääntöjä, joilla varmistetaan, että merkinnät eivät johda kuluttajia tai loppukäyttäjiä harhaan, kun on kyse kolmansista maista tulevasta tuonnista, eivätkä ne sellaisenaan muodosta tuontirajoitusta. Näin ollen vaatimuksilla ei ole merkittävää vaikutusta tutkimuksen kohteena olevan tuotantokustannuksiin.

(125) Ensimmäisen muistion julkaisemisen jälkeen Fangda Carbon New Material Co., Ltd., Liaoning Dantan Technology Group Co., Ltd. ja CCCME väittivät, että GrafTech Mexico ei ollut soveltuva vaihtoehto. Koska ainoat käytettävissä olevat tilinpäätöstiedot saatiin konsolidoidusta tilinpäätöksestä, joka sisälsi Meksikossa olevien yritysten lisäksi myös muita tytäryhtiöitä maailmanlaajuisesti, mukana on yrityksiä maista, joiden ei voida katsoa olevan samalla kehitystasolla kuin Kiina, minkä vuoksi tiedot eivät kuvasta Meksikon kiinteitä tuotannollisia yleiskuluja, myynti-, yleis- ja hallintokustannuksia eivät voittoa, jos Meksiko valittaisiin edustavaksi maaksi tässä tutkimuksessa. Lisäksi Liaoning Dantan Technology Group Co., Ltd. väitti, että jos Meksiko valitaan edustavaksi maaksi, GrafTech International Ltd:n voittoa on oikaistava, jotta voidaan ottaa huomioon grafiittielektrodeihin liittyvän toiminnan kohtuullinen voittotaso, koska GrafTech International Ltd:n konsolidoitu voittotaso on liian korkea, mikä johtuu GrafTechin täysin vertikaalisesti integroituneesta toiminnasta, jossa yritys tuottaa oman raakaöljypohjaisen neulakoksin eikä käytä kolmansia osapuolia tavarantoimittajina. CCCME kyseenalaisti GrafTech Mexicon toimittamien tietojen puolueettomuuden, koska GrafTech International Ltd on valitusta tukeva osapuoli.

(126) Liaoning Dantan Technology Group Co., Ltd. otti vielä esiin yleisluonteisemman huomion eli sen, että vuoden 2020 kannattavuus on paljon heikompi vuoteen 2019 verrattuna, mikä johtuu tuotannonalaan liittyvistä suhdannetekijöistä ja globaalin pandemian vaikutuksista. Ellei GrafTech Mexicon yksilöllisiä taloudellisia tietoja vuodelta 2020 ole saatavilla, Meksiko ei tämän vuoksi täytä asianmukaista edustavaa maata koskevia perusasetuksen 2 artiklan 6 a kohdan vaatimuksia.

(127) Kuten ensimmäisessä muistiossa todetaan, komissio löysi verkosta GrafTech International Ltd.:n konsolidoidut tilinpäätöstiedot. Ensimmäisessä muistiossa tiedot olivat varainhoitovuodelta 2019 (73) ja toisessa varainhoitovuodelta 2020 (74).

(128) Väitteestä, jonka mukaan GrafTech International Ltd. konsolidoituun tilinpäätökseen sisältyy yrityksiä, joiden tiedot eivät kuvasta Meksikon kiinteitä tuotannollisia yleiskuluja, myynti-, yleis- ja hallintokustannuksia eikä voittoa, voidaan todeta, että GrafTech International Ltd.:n saatavilla oleva tiedot koskevat erityisesti tutkimuksen kohteena olevan tuotteen tuotantoa, koska ryhmä valmistaa ainoastaan grafiittielektrodeja. Toisin sanoen konsernin konsolidoidut taloudelliset tiedot kuvastavat grafiittielektrodien sekä tuotannon tulosta että sen kiinteitä tuotannollisia yleiskuluja, myynti-, yleis- ja hallintokustannuksia ja voittoa, koska konserni ei valmista muita tuotteita kuin grafiittielektrodeja. Lisäksi konserni tuotti voittoa tutkimusajanjaksolla. GrafTech Mexico vastaa myös kooltaan kiinalaisia yrityksiä ja sillä on merkittävästi tarkasteltavana olevan tuotteen tuotantoa.

(129) Lisäksi minkään muun jossakin toisessa maassa sijaitsevan tuottajan tietoja ei voitu käyttää selitettyjen syiden vuoksi, eikä yksikään osapuolista, jotka toimittivat huomautuksia ensimmäisen muistion julkaisemisen jälkeen, esittänyt mitään vaihtoehtoja.

(130) Näiden huomautusten perusteella komissio päätti tarkastella myös, onko Meksikossa tutkimuksen kohteena olevan tuotteen kanssa samaan tai samankaltaiseen tuoteluokkaan kuuluvien tuotteiden tuottajia. Komissio totesi, että GrafTech Internationalin konsolidoidussa tilinpäätöksessä vuonna 2020 ilmoitettu voitto on tosiaan poikkeuksellisen korkea (35,5 prosenttia ilmaistuna tulojen perusteella). Tutkimuksen kohteena olevan tuotteen kanssa samaan tai samankaltaiseen tuoteluokkaan kuuluvien tuotteiden tuottajien joukosta komissio yksilöi tässä vaiheessa vain yhden yrityksen, josta oli saatavilla vuotta 2020 koskevia tietoja. Kyseessä on Reotix Materiales Refractarios, S.A. de C.V., jäljempänä ’Reotix Materiales Refractarios’, joka toimii muiden tulenkestävien aineiden kuin saven alalla. Yrityksen vuonna 2020 saama voitto oli 4,7 prosenttia. Koska tässä vaiheessa ei ollut helposti saatavilla muita luotettavia tietoja, komissio katsoi, että tutkimuksen kohteena olevan tuotteen tuottaja Meksikossa voi kohtuullisesti saada tämän voiton.

(131) Reotix Materiales Refractariosin myynti-, yleis- ja hallintokustannusten todettiin toisaalta olevan 39,0 prosenttia (tulojen perusteella). Komissio piti järkevämpänä käyttää GrafTech International Ltd:n vuoden 2020 vuosikertomuksessa ilmoitettuja myynti-, yleis- ja hallintokustannuksia, jotka olivat 5,9 prosenttia (tulojen perusteella), koska ne liittyivät tarkasteltavana olevaan tuotteeseen ja osaksi GrafTech Mexicoon.

(132) Koska muita luotettavia tietoja ei ollut saatavilla, komissio katsoi, että GrafTech International Ltd:n myynti-, yleis- ja hallintokustannukset ja Reotix Materiales Refractariosin saama voitto ovat vääristymättömiä ja kohtuullisia perusasetuksen 2 artiklan 6 a kohdan a alakohdan viimeisen alakohdan mukaisesti.

(133) Toisen muistion julkaisemisen jälkeen CCCME, Fangda Carbon New Material Co., LTD ja Liaoning Dantan Technology Group Co., Ltd vastustivat GrafTech Internationalin myynti-, yleis- ja hallintokustannusten käyttöä, koska ne perustuivat tulotasoltaan erilaisiin maihin, myös korkean tulotason maihin, sijoittautuneiden eri yritysten konsolidoituihin tilinpäätöstietoihin, mutta eivät esittäneet mitään uusia väitteitä verrattuna ensimmäisen muistion jälkeen esittämiinsä samanlaisiin väitteisiin tai asiaa koskevaa näyttöä. Komissio huomauttaa, että CCCME ja Fangda Carbon New Material Co., LTD kannattivat komission päätöstä käyttää kohtuullista voittoa.

(134) Koska ei esitetty muita huomautuksia tai toimitettu muita helposti saatavilla olevia tietoja, komissio päätteli alustavasti, että lähteet, joita se ehdotti käytettäväksi myynti-, yleis- ja hallintokustannuksia ja voittoa varten, ovat vääristymättömiä ja kohtuullisia perusasetuksen 2 artiklan 6 a kohdan a alakohdan viimeisen alakohdan mukaisesti.

3.3.2.4 Sosiaaliturvan ja ympäristönsuojelun taso

(135) Kun kaikkien edellä mainittujen tekijöiden perusteella oli vahvistettu, että Meksiko on ainoa käytettävissä oleva asianmukainen edustava maa, ei ollut tarpeen tehdä arviointia sosiaaliturvan ja ympäristönsuojelun tasosta perusasetuksen 2 artiklan 6 a kohdan a alakohdan ensimmäisen luetelmakohdan viimeisen virkkeen mukaisesti.

3.3.2.5 Päätelmät

(136) Edellä esitetyn analyysin perusteella Meksiko täyttää perusasetuksen 2 artiklan 6 a kohdan a alakohdan ensimmäisessä luetelmakohdassa säädetyt kriteerit, jotta sitä voitaisiin pitää asianmukaisena edustavana maana.

(137) Fangda Carbon New Material Co., Ltd., Liaoning Dantan Technology Group Co., Ltd. ja CCCME toivat esiin huomautuksissaan, että on löydettävä vaihtoehtoinen neljäs edustava maa. Yksikään näistä osapuolista ei kuitenkaan ehdottanut vaihtoehtoista edustavaa maata. On syytä huomata, että kaikista maista, joiden taloudellinen kehitys on verrattavissa Kiinaan, komissio totesi käytettävissään olevien tietojen perusteella, että tutkimuksen kohteena olevaa tuotetta tuotetaan vain Meksikossa, Malesiassa ja Venäjällä. Näistä kolmesta maasta vain Meksikossa oli helposti saatavilla asiaankuuluvia tietoja.

(138) Ottaen huomioon nämä havainnot ja kaikki asiaankuuluvat tosiseikat kokonaisuudessaan komissio päätti alustavasti käyttää Meksikoa asianmukaisena edustavana maana määritettäessä kiinalaisten vientiä harjoittavien tuottajin normaaliarvoa perusasetuksen 2 artiklan 6 a kohdan mukaisesti ja Meksikoon sijoittautunutta yritystä GrafTech Mexico S.A. de C.V. perusasetuksen 2 artiklan 6 a kohdan a alakohdan ensimmäisen alakohdan mukaisesti.

3.3.3 Lähteet tuotannontekijöiden vääristymättömien kustannusten määrittämiseksi

(139) Asianomaisten osapuolten toimittamien tietojen ja muiden asiakirja-aineistossa olevien asiaankuuluvien tietojen perusteella komissio laati ensimmäisessä muistiossa alustavan luettelon tutkimuksen kohteena olevan tuotteen tuotannossa käytetyistä tuotannontekijöistä, kuten raaka-aineista, energiasta ja työvoimasta.

(140) Perusasetuksen 2 artiklan 6 a kohdan a alakohdan mukaisesti komissio yksilöi myös lähteitä, joita käytetään vääristymättömien hintojen ja vertailuarvojen määrittämisessä. Keskeinen lähde, jota komissio ehdotti käytettäväksi, on Global Trade Atlas -tietokanta, jäljempänä ’GTA’. Samassa muistiossa komissio yksilöi tuotannontekijöiden harmonoidun järjestelmän (HS) koodit, joita asianomaisten osapuolten toimittamien tietojen perusteella aiottiin alustavasti käyttää GTA-analyysissä.

(141) Komissio kehotti asianomaisia osapuolia esittämään huomautuksia ja ehdottamaan helposti saatavilla olevia tietoja kunkin muistiossa mainitun tuotannontekijän vääristymättömistä arvoista.

(142) Toisessa muistiossa komissio päivitti tuotannontekijöiden luetteloa osapuolilta saatujen huomautusten ja otokseen valittujen vientiä harjoittavien tuottajien kyselyvastauksessa toimittamien tietojen perusteella.

(143) Toisessa muistiossa komissio ehdotti raakaöljykoksin (HS 2713 12) hinnan määrittämistä varten Malesian tuontitietojen käyttämistä Meksikon tuontihintojen sijaan vientiä harjoittavilta tuottajilta ja European Carbon and Graphite Associationilta saatujen huomautusten perusteella, joiden mukaan Meksikoon tuotua raakaöljykoksia koskevissa tilastoissa ei tule riittävästi esiin neulakoksin laatuluokka, jota käytetään grafiittielektrodijärjestelmien valmistukseen.

(144) Toisen muistion julkaisemisen jälkeen useat osapuolet väittivät, että komissio ei pitäisi käyttää Malesian tuontitietoja raakaöljykoksin (HS 2713 12) hinnan määrittämiseen, koska Malesian tilastoissa ilmoitettu määrä on hyvin pieni eikä näin ollen edustava.

(145) Komissio hyväksyi väitteen ja päätti alustavasti määrittää raakaöljykoksin vertailuarvon Meksikon tuontihinnan perusteella.

(146) Komissio ilmoitti toisessa muistiossa, että Meksikoon ei tuotu lainkaan kivihiilitervaa (HS 2708 20), ja päätti käyttää Malesiaa kyseisen vertailuarvon määrittämiseen.

(147) Komissio toteaa, että osapuolet eivät vastustaneet tätä päätöstä toista muistiota koskevissa huomautuksissaan.

(148) Yksi osapuoli väitti, että Meksikon CIF-tuontihinnan määrittämiseen käytetty menetelmä on virheellinen, koska komissio käytti samaa rahtikustannusten suhdetta, joka perustuu yhteen HS-koodiin (2713) kaikkien viejämaiden ja kaikkien vertailuarvojen osalta. Lisäksi käytetyt tiedot ovat vanhentuneita, koska tuoreimmat tiedot ovat saatavilla varainhoitovuodelta 2016.

(149) Osapuoli väitti, että menetelmä on virheellinen, muttei ehdottanut mitään vaihtoehtoista ratkaisua. Komissio päätteli, että arvio on tarkin, joka sen käytettävissä on.

(150) Ottaen huomioon kaikki asianomaisten osapuolten toimittamat ja tarkastuskäynneillä kerätyt tiedot on yksilöity seuraavat tuotannontekijät ja niiden lähteet, joita käytetään normaaliarvon määrittämisessä perusasetuksen 2 artiklan 6 a kohdan a alakohdan mukaisesti: Grafiittielektrodien tuotannontekijät Tuotannontekijä Tavaran koodi Vääristymätön arvo (RMB) Mittayksikkö Raaka-aineet Maaöljykoksi (kalsinoitu) 2713 12 5 240 Tonnia Maaöljykoksi (kalsinoimaton) 2713 11 432 Tonnia Kivihiilitervasta saatu piki 2708 10 8 640 Tonnia Kivihiilitervasta saatu pikikoksi 2708 20 3 917 Tonnia Kivihiilestä saatu koksi ja puolikoksi 2704 00 1 884 Tonnia Kivihiiliasfaltti 2715 00 6 113 Tonnia Kivihiili 2701 12 881 Tonnia Grafiittikappaleet 3801 90 13 048 Tonnia Kulutushyödykkeet Työvoima Palkat valmistussektorilla [ei tiedossa] 13,37 Tuntia Energia Sähkö [ei tiedossa] 1 138 kWh Maakaasu [ei tiedossa] 0,70 m3 Sivutuotteet/jäte Grafiittiromu 3801 90 13 048 Tonnia Piikarbidiromu 2849 20 8 055 Tonnia

3.3.3.1 Tuotantoprosessissa käytetyt raaka-aineet

(151) Komissio käytti raaka-aineiden vääristymättömän hinnan määrittämisen perustana GTA-tietojen mukaista painotettua keskimääräistä tuontihintaa edustavaan maahan kaikista kolmansista maista lukuun ottamatta Kiinaa ja maita, jotka eivät kuulu WTO:hon ja jotka luetellaan Euroopan parlamentin ja neuvoston asetuksen 2015/755 (75) liitteessä I. Komissio päätti jättää Kiinasta tulevan tuonnin tarkastelun ulkopuolelle, koska se päätteli, että perusasetuksen 2 artiklan 6 a kohdan b alakohdassa tarkoitettujen merkittävien vääristymien esiintymisen vuoksi ei ole asianmukaista käyttää Kiinan kotimarkkinoiden hintoja ja kustannuksia (ks. 3.3.1 jakso edellä). Koska ei ollut näyttöä siitä, että samat vääristymät eivät vaikuttaisi samalla tavoin vientiin tarkoitettuihin tuotteisiin, komissio katsoi, että samat vääristymät vaikuttivat vientiin. Kiinasta ja joistakin WTO:hon kuulumattomista maista tulevan tuonnin jättäminen huomiotta ei vaikuttanut merkittävästi, koska muun tuonnin osuus oli edelleen noin 99 prosenttia Meksikoon tulevasta kokonaistuonnista. Kivihiilitervasta saadun pikikoksin kokonaistuonnista Malesiaan 55 prosenttia tuli Kiinasta. Painotettua keskimääräistä tuontihintaa oikaistiin tarvittaessa tuontitullien huomioon ottamiseksi.

(152) Pienen tuotannontekijämäärän osalta yhteistyössä toimineille vientiä harjoittaville tuottajille aiheutuneet tosiasialliset kustannukset muodostivat mitättömän pienen osuuden kaikista raaka-ainekustannuksista tutkimusajanjaksolla. Koska niiden osalta käytetyllä arvolla ei ollut – käytetystä lähteestä riippumatta – tuntuvaa vaikutusta polkumyyntimarginaalia koskeviin laskelmiin, komissio käsitteli näitä tuotannontekijöitä kulutushyödykkeinä (ks. 166 kappale).

(153) Komissio ilmaisi yhteistyössä toimineille vientiä harjoittaville tuottajille raaka-aineiden hankinnasta aiheutuneet kuljetuskustannukset prosentteina näiden raaka-aineiden tosiasiallisista kustannuksista ja sovelsi sitten samaa prosenttiosuutta samojen raaka-aineiden vääristymättömiin kustannuksiin saadakseen vääristymättömät kuljetuskustannukset. Komissio katsoi, että tässä tutkimuksessa vientiä harjoittavan tuottajan raaka-aineiden ja ilmoitettujen kuljetuskustannusten suhdetta voitaisiin kohtuudella käyttää arviona raaka-aineiden vääristymättömistä kustannuksista toimitettuna yrityksen tehtaalle.

3.3.3.2 Työvoima

(154) Komissio käytti ILOn tilastotietoja työntekijöiden keskimääräisistä kuukausiansioista ja työntekijöiden tosiasiallisista keskimääräisistä viikkotyötunneista Meksikossa vuonna 2020. Kuukausiansioihin eivät sisälly työnantajan sosiaaliturvamaksut ja verot. Nämä tiedot ovat saatavilla OECD:stä samalta vuodelta. (76)

3.3.3.3 Sähkö

(155) Sähkön hinnan Meksikossa julkaisee Meksikon sähkökomissio. Komissio käytti teollisuussähkön hintoja koskevia tietoja, jotka julkaistaan Meksikon virallisessa lehdessä.

(156) Toisen muistion julkaisemisen jälkeen Liaoning Dantan Technology Group Co., Ltd. väitti, että sähkön hinnat Meksikossa ovat vääristyneet ylöspäin, minkä vuoksi niitä olisi alennettava, koska Meksikon valtio heikentää uusiutuvien energialähteiden kehittämistä.

(157) Komissio toteaa, että osapuoli ei toimittanut väitteensä tueksi muuta näyttöä kuin epämääräisiä toteamuksia. Sen vuoksi väite hylättiin.

3.3.3.4 Maakaasu

(158) Komissio käytti teollisten käyttäjien maakaasun hintaa, jonka Comisión Reguladora de Energía (77) julkaisee säännöllisissä lehdistötiedotteissaan. Komi